01997A1128(01) — EL — 01.04.2016 — 001.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΣΥΜΦΩΝΙΑ ΕΤΑΙΡΙΚΗΣ ΣΧΕΣΗΣ ΚΑΙ ΣΥΝΕΡΓΑΣΙΑΣ

για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου







το ΒΑΣΙΛΕΙΟ ΤΟΥ ΒΕΛΓΙΟΥ, το ΒΑΣΙΛΕΙΟ ΤΗΣ ΔΑΝΙΑΣ, η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ, η ΕΛΛΗΝΙΚΗ ΔΗΜΟΚΡΑΤΙΑ, το ΒΑΣΙΛΕΙΟ ΤΗΣ ΙΣΠΑΝΙΑΣ, η ΓΑΛΛΙΚΗ ΔΗΜΟΚΡΑΤΙΑ, η ΙΡΛΑΝΔΙΑ, η ΙΤΑΛΙΚΗ ΔΗΜΟΚΡΑΤΙΑ, το ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ, το ΒΑΣΙΛΕΙΟ ΤΩΝ ΚΑΤΩ ΧΩΡΩΝ, η ΠΟΡΤΟΓΑΛΙΚΗ ΔΗΜΟΚΡΑΤΙΑ, το ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ, συμβαλλόμενα μέρη της συνθήκης για την ίδρυση της Ευρωπαϊκής Κοινότητας, της συνθήκης για την ίδρυση της Ευρωπαϊκής Κοινότητας Άνθρακα και Χάλυβα και της συνθήκης για την ίδρυση της Ευρωπαϊκής Κοινότητας Ατομικής Ενέργειας, εφεξής καλούμενα «κράτη μέλη», και η ΕΥΡΩΠΑΪΚΗ ΚΟΙΝΟΤΗΤΑ, η ΕΥΡΩΠΑΪΚΗ ΚΟΙΝΟΤΗΤΑ ΑΝΘΡΑΚΑ ΚΑΙ ΧΑΛΥΒΑ και η ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ, εφεξής καλούμενες «η Κοινότητα», αφενός, και η ΡΩΣΙΚΗ ΟΜΟΣΠΟΝΔΙΑ, εφεξής καλούμενη «Ρωσία», αφετέρου, ΕΚΤΙΜΩΝΤΑΣ τη σπουδαιότητα των ιστορικών δεσμών μεταξύ της Κοινότητας, των κρατών μελών της και της Ρωσίας, καθώς και τις κοινές αξίες τις οποίες μοιράζονται τα συμβαλλόμενα μέρη, ΑΝΑΓΝΩΡΙΖΟΝΤΑΣ ότι η Κοινότητα και η Ρωσία επιθυμούν να ενισχύσουν τους δεσμούς αυτούς και να συνάψουν εταιρική σχέση και σχέση συνεργασίας που θα εμβαθύνουν και θα διευρύνουν τις σχέσεις που είχαν καθιερωθεί μεταξύ τους στο παρελθόν, ιδίως με τη συμφωνία μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας και της Ένωσης Σοβιετικών Σοσιαλιστικών Δημοκρατιών για το εμπόριο και την εμπορική και οικονομική συνεργασία, που υπεγράφη στις 18 Δεκεμβρίου 1989, εφεξής καλούμενη «συμφωνία του 1989», ΕΚΤΙΜΩΝΤΑΣ τη δέσμευση της Κοινότητας και των κρατών μελών της, ενεργούσα στα πλαίσια της Ευρωπαϊκής Ένωσης, που ιδρύθηκε με τη συνθήκη για την Ευρωπαϊκή Ένωση, της 7ης Φεβρουαρίου 1992, και της Ρωσίας για την ενίσχυση των πολιτικών και οικονομικών ελευθεριών που αποτελούν τη βάση της εταιρικής σχέσης, ΕΚΤΙΜΩΝΤΑΣ τη δέσμευση των συμβαλλομένων μερών για την προώθηση της διεθνούς ειρήνης και ασφάλειας καθώς και για την ειρηνική διευθέτηση των διενέξεων και τη συνεργασία για το σκοπό αυτό, στο πλαίσιο των Ηνωμένων Εθνών και της Διάσκεψης για την Ασφάλεια και τη Συνεργασία στην Ευρώπη και άλλων forum, ΕΚΤΙΜΩΝΤΑΣ τη σταθερή δέσμευση της Κοινότητας, των κρατών μελών της και της Ρωσίας για την πλήρη εφαρμογή όλων των αρχών και των διατάξεων που περιέχουν η τελική πράξη της Διάσκεψης για την Ασφάλεια και τη Συνεργασία στην Ευρώπη (ΔΑΣΕ), τα τελικά έγγραφα των διασκέψεων της Μαδρίτης και της Βιέννης που ακολούθησαν, το έγγραφο της Διάσκεψης ΔΑΣΕ της Βόννης για την οικονομική συνεργασία, ο Χάρτης των Παρισίων για μια νέα Ευρώπη και το έγγραφο ΔΑΣΕ του Ελσίνκι 1992 με τίτλο «Οι προκλήσεις της αλλαγής», ΕΠΙΒΕΒΑΙΩΝΟΝΤΑΣ την προσήλωση της Κοινότητας, των κρατών μελών της και της Ρωσίας στον Ευρωπαϊκό Χάρτη για την Ενέργεια της 17ης Δεκεμβρίου 1991 και στους σκοπούς και τις αρχές που περιλαμβάνονται στη διακήρυξη της διάσκεψης της Λουκέρνης του Απριλίου 1993, ΕΧΟΝΤΑΣ ΕΠΙΓΝΩΣΗ της σπουδαιότητας του κράτους δικαίου και του σεβασμού των δικαιωμάτων του ανθρώπου, ιδίως των μειονοτήτων, και της εγκαθίδρυσης πολυκομματικού συστήματος με ελεύθερες και δημοκρατικές εκλογές και της οικονομικής ελευθέρωσης που αποβλέπει στη δημιουργία οικονομίας αγοράς, ΠΙΣΤΕΥΟΝΤΑΣ ότι η πλήρης εφαρμογή της εταιρικής συνεργασίας προϋποθέτει τη συνέχιση και ολοκλήρωση των πολιτικών και οικονομικών μεταρρυθμίσεων στη Ρωσία, ΕΠΙΘΥΜΩΝΤΑΣ να ενθαρρύνουν τη διαδικασία της περιφερειακής συνεργασίας μεταξύ των χωρών της πρώην ΕΣΣΔ στους τομείς που καλύπτει η συμφωνία, ώστε να ευνοηθούν η ευημερία και η σταθερότητα στην περιοχή, ΕΠΙΘΥΜΩΝΤΑΣ να καθιερώσουν και να αναπτύξουν τακτικό πολιτικό διάλογο για τα διμερή και διεθνή θέματα αμοιβαίου ενδιαφέροντος, ΛΑΜΒΑΝΟΝΤΑΣ ΥΠΟΨΗ την προθυμία της Κοινότητας να παράσχει την τεχνική βοήθεια που είναι απαραίτητη για την εφαρμογή της οικονομικής μεταρρύθμισης στη Ρωσία και για την ανάπτυξη της οικονομικής συνεργασίας, ΓΝΩΡΙΖΟΝΤΑΣ ότι η συμφωνία θα ευνοήσει τη σταδιακή προσέγγιση μεταξύ της Ρωσίας και ευρύτερης ζώνης συνεργασίας στην Ευρώπη και τις γειτονικές περιοχές, καθώς και τη σταδιακή ένταξη της Ρωσίας στο ανοικτό διεθνές εμπορικό σύστημα, ΕΧΟΝΤΑΣ ΥΠΟΨΗ τη δέσμευση των συμβαλλομένων μερών για την ελευθέρωση του εμπορίου, βάσει των αρχών της Γενικής Συμφωνίας Δασμών και Εμπορίου, εφεξής καλουμένης «ΓΣΔΕ», όπως τροποποιήθηκε από τις διαπραγματεύσεις του Γύρου της Ουρουγουάης, καθώς και την ίδρυση του Παγκοσμίου Οργανισμού Εμπορίου, εφεξής καλουμένου «ΠΟΕ», ΑΝΑΓΝΩΡΙΖΟΝΤΑΣ ότι η Ρωσία δεν είναι πια χώρα κρατικού εμπορίου, ότι σήμερα η οικονομία της χώρας βρίσκεται σε μεταβατικό στάδιο και ότι η συνέχιση της πορείας προς την οικονομία της αγοράς ευνοείται από τη συνεργασία μεταξύ των μερών με τις μορφές που καθορίζονται στην παρούσα συμφωνία, ΕΧΟΝΤΑΣ ΕΠΙΓΝΩΣΗ της ανάγκης να βελτιωθούν οι συνθήκες για τις επιχειρηματικές δραστηριότητες και τις επενδύσεις, καθώς και οι συνθήκες για τη σύσταση εταιρειών, το εργατικό δυναμικό, την παροχή υπηρεσιών και τις κινήσεις κεφαλαίων, ΕΧΟΝΤΑΣ ΤΗΝ ΠΕΠΟΙΘΗΣΗ ότι η παρούσα συμφωνία θα δημιουργήσει νέο κλίμα στις οικονομικές σχέσεις μεταξύ των συμβαλλομένων μερών, και ιδίως στην ανάπτυξη του εμπορίου και των επενδύσεων, μέσων που είναι απαραίτητα για την οικονομική αναδιάρθρωση και τον τεχνολογικό εκσυγχρονισμό, ΕΠΙΘΥΜΩΝΤΑΣ να καθιερωθεί στενή συνεργασία στον τομέα της προστασίας του περιβάλλοντος, λαμβανομένης υπόψη της υφιστάμενης αλληλεξάρτησης μεταξύ των συμβαλλομένων μερών σ' αυτόν τον τομέα, ΓΝΩΡΙΖΟΝΤΑΣ ότι τα συμβαλλόμενα μέρη σκοπεύουν να αναπτύξουν τη συνεργασία στον τομέα της διαστημικής έρευνας, λαμβανομένης υπόψη της συμπληρωματικότητας των δραστηριοτήτων τους στον τομέα αυτό, ΕΠΙΘΥΜΩΝΤΑΣ να προωθήσουν την πολιτιστική συνεργασία και να βελτιώσουν την ανταλλαγή των πληροφοριών, ΣΥΜΦΩΝΗΣΑΝ ΤΑ ΑΚΟΛΟΥΘΑ:







Άρθρο 1

Συνάπτεται εταιρική σχέση μεταξύ της Κοινότητας και των κρατών μελών της, αφενός, και της Ρωσίας, αφετέρου. Οι στόχοι της εταιρικής σχέσης είναι οι εξής:

— να παράσχει το κατάλληλο πλαίσιο για τον πολιτικό διάλογο των συμβαλλομένων μερών, ο οποίος θα επιτρέψει την ανάπτυξη στενότερων σχέσεων μεταξύ τους, σ' αυτόν τον τομέα,

— να προωθήσει το εμπόριο, τις επενδύσεις και τις αρμονικές οικονομικές σχέσεις μεταξύ των συμβαλλομένων μερών με βάση τις αρχές της οικονομίας της αγοράς, και να ευνοήσει έτσι τη σταθερή και διαρκή ανάπτυξη των μερών,

— να ενισχύσει τις πολιτικές και οικονομικές ελευθερίες,

— να υποστηρίξει τις προσπάθειες της Ρωσίας για την εδραίωση της δημοκρατίας, την ανάπτυξη της οικονομίας της και την ολοκλήρωση της μετάβασης στην οικονομία της αγοράς,

— να αποτελέσει τη βάση για την οικονομική, κοινωνική, χρηματοδοτική και πολιτιστική συνεργασία, βάσει των αρχών του αμοιβαίου συμφέροντος, της αμοιβαίας ευθύνης και της αμοιβαίας υποστήριξης,

— να προωθήσει τις δραστηριότητες κοινού ενδιαφέροντος,

— να παράσχει το κατάλληλο πλαίσιο για τη σταδιακή προσέγγιση μεταξύ της Ρωσίας και ενός ευρύτερου χώρου συνεργασίας στην Ευρώπη,

— να δημιουργήσει τις απαραίτητες συνθήκες για τη μελλοντική θέσπιση ζώνης ελεύθερων συναλλαγών μεταξύ της Κοινότητας και της Ρωσίας που να καλύπτει ουσιαστικά το σύνολο του μεταξύ τους εμπορίου, καθώς και τους όρους που θα επιτρέψουν να ελευθερωθεί η εγκατάσταση εταιρειών, οι διαμεθοριακές συναλλαγές στον τομέα των υπηρεσιών και η διακίνηση κεφαλαίων.







ΤΙΤΛΟΣ I

ΓΕΝΙΚΕΣ ΑΡΧΕΣ

Άρθρο 2

Ο σεβασμός των δημοκρατικών αρχών και των ανθρωπίνων δικαιωμάτων, όπως ορίζεται, ιδίως, στην τελική πράξη του Ελσίνκι και στο Χάρτη των Παρισίων για μια νέα Ευρώπη, διαπνέει τις εσωτερικές και εξωτερικές πολιτικές των συμβαλλομένων μερών και αποτελεί θεμελιώδες στοιχείο της εταιρικής σχέσης και της παρούσας συμφωνίας.

Άρθρο 3

Τα συμβαλλόμενα μέρη αναλαμβάνουν την υποχρέωση, να εξετάσουν τη δυνατότητα διεύρυνσης των σχετικών τίτλων της παρούσας συμφωνίας, ιδίως τον τίτλο III και το άρθρο 53, ανάλογα με τις υφιστάμενες συνθήκες με σκοπό να εγκαθιδρυθεί μεταξύ τους ζώνη ελεύθερων συναλλαγών. Το συμβούλιο συνεργασίας μπορεί να διατυπώσει συστάσεις στα συμβαλλόμενα μέρη σχετικά με τις διευρύνσεις αυτές, οι οποίες μπορούν να πραγματοποιηθούν μόνο κατόπιν συμφωνίας μεταξύ των συμβαλλομένων μερών και σύμφωνα με τις αντίστοιχες διαδικασίες. Το έτος 1998, τα συμβαλλόμενα μέρη θα εξετάσουν από κοινού κατά πόσον οι συνθήκες, επιτρέπουν την έναρξη διαπραγματεύσεων για τη δημιουργία ζώνης ελεύθερων συναλλαγών.

Άρθρο 4

Τα συμβαλλόμενα μέρη αναλαμβάνουν την υποχρέωση να εξετάσουν από κοινού, με αμοιβαία συναίνεση, τις τυχόν τροποποιήσεις που πρέπει να επιφέρουν σε οποιοδήποτε μέρος της συμφωνίας, λαμβανομένης υπόψη της αλλαγής των συνθηκών, και ιδίως μετά την προσχώρηση της Ρωσίας στη ΓΣΔΕ/στον ΠΟΕ. Η πρώτη εξέταση θα πραγματοποιηθεί τρία έτη μετά την έναρξη ισχύος της συμφωνίας ή όταν η Ρωσία προσχωρήσει στη ΓΣΔΕ/στον ΠΟΕ αν η ημερομηνία αυτή είναι προγενέστερη.

Άρθρο 5

1. Η μεταχείριση του μάλλον ευνοούμενου κράτους που παραχωρεί η Ρωσία, δυνάμει της παρούσας συμφωνίας, δεν ισχύει κατά τη μεταβατική περίοδο, που λήγει πέντε έτη μετά την έναρξη ισχύος της παρούσας συμφωνίας, όσον αφορά τα πλεονεκτήματα που ορίζονται στο παράρτημα 1 και που χορηγεί η Ρωσία σε άλλα κράτη της πρώην ΕΣΣΔ. Η περίοδος αυτή ενδέχεται, εάν αυτό κριθεί σκόπιμο, να παραταθεί όσον αφορά ορισμένους τομείς, με κοινή συναίνεση μεταξύ των συμβαλλομένων μερών.

2. Όσον αφορά τη μεταχείριση του μάλλον ευνοούμενου κράτους, που παραχωρείται δυνάμει του τίτλου III, η μεταβατική περίοδος που προβλέπει η παράγραφος 1, λήγει τρία έτη μετά την έναρξη ισχύος της συμφωνίας, ή, αν η ημερομηνία αυτή είναι προγενέστερη, όταν η Ρωσία προσχωρήσει στη ΓΣΔΕ/στον ΠΟΕ.







ΤΙΤΛΟΣ II

ΠΟΛΙΤΙΚΟΣ ΔΙΑΛΟΓΟΣ

Άρθρο 6

Καθιερώνεται τακτικός πολιτικός διάλογος μεταξύ των συμβαλλομένων μερών, τον οποίο τα μέρη προτίθενται να αναπτύξουν και να ενισχύσουν. Ο διάλογος αυτός συνοδεύει και παγιώνει την προσέγγιση της Ευρωπαϊκής Ένωσης με τη Ρωσία, ενισχύει τις πολιτικές και οικονομικές αλλαγές που ευρίσκονται σε εξέλιξη στην εν λόγω χώρα και συμβάλλει στη δημιουργία νέων μορφών συνεργασίας. Ο πολιτικός διάλογος:

— θα ενισχύσει τους δεσμούς της Ρωσίας με την Ευρωπαϊκή Ένωση. Η οικονομική σύγκλιση που θα επιτευχθεί με την παρούσα συμφωνία θα οδηγήσει σε εντατικότερες πολιτικές σχέσεις,

— θα έχει ως αποτέλεσμα την αυξημένη σύγκλιση των θέσεων για διεθνή θέματα αμοιβαίου ενδιαφέροντος, και, με τον τρόπο αυτό, θα αυξήσει την ασφάλεια και τη σταθερότητα,

— προβλέπει ότι τα συμβαλλόμενα μέρη θα επιδιώξουν τη συνεργασία επί θεμάτων που αφορούν την τήρηση των αρχών της δημοκρατίας και των ανθρωπίνων δικαιωμάτων και θα διενεργούν διαβουλεύσεις σε θέματα ορθής εφαρμογής τους, εάν τούτο κριθεί σκόπιμο.

Άρθρο 7

1. Μεταξύ του προέδρου του Συμβουλίου της Ευρωπαϊκής Ένωσης και του προέδρου της Επιτροπής των Ευρωπαϊκών Κοινοτήτων, αφενός, και του προέδρου της Ρωσίας αφετέρου, πραγματοποιούνται συνεδριάσεις, κατ' αρχήν, δις του έτους.

2. Σε υπουργικό επίπεδο, ο πολιτικός διάλογος πραγματοποιείται στο πλαίσιο του συμβουλίου συνεργασίας, που συστήνεται με το άρθρο 90 και σε άλλες περιστάσεις, συμπεριλαμβανομένης και της τρόικας της Ευρωπαϊκής Ένωσης, με αμοιβαία συμφωνία.

Άρθρο 8

Τα συμβαλλόμενα μέρη θεσπίζουν περαιτέρω διαδικασίες και μηχανισμούς για πολιτικό διάλογο, ιδίως υπό τις ακόλουθες μορφές:

— συνεδριάσεις δις του έτους μεταξύ, αφενός, ανωτέρων υπαλλήλων της Ρωσίας και, αφετέρου, της τρόικας της Ευρωπαϊκής Ένωσης,

— πλήρη αξιοποίηση όλων των διπλωματικών οδών,

— οποιοδήποτε άλλο μέσο, συμπεριλαμβανομένων ενδεχομένως και συνεδριάσεων μεταξύ εμπειρογνωμόνων, το οποίο μπορεί να συμβάλει στην παγίωση και την ανάπτυξη αυτού του διαλόγου.

Άρθρο 9

Ο πολιτικός διάλογος σε κοινοβουλευτικό επίπεδο πραγματοποιείται στο πλαίσιο της κοινοβουλευτικής επιτροπής συνεργασίας, που συστήνεται δυνάμει του άρθρου 95.







ΤΙΤΛΟΣ III

ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ

Άρθρο 10

1. Τα συμβαλλόμενα μέρη παρέχουν αμοιβαία τη γενική μεταχείριση του μάλλον ευνοούμενου κράτους που προβλέπει το άρθρο I παράγραφος 1 της ΓΣΔΕ.

2. Οι διατάξεις της παραγράφου 1 δεν εφαρμόζονται όσον αφορά:

α) τα πλεονεκτήματα που χορηγούνται στις όμορες χώρες με σκοπό τη διευκόλυνση του διασυνοριακού εμπορίου 7

β) τα πλεονεκτήματα που χορηγούνται με σκοπό να δημιουργηθεί τελωνειακή ένωση ή ζώνη ελευθέρων συναλλαγών ή δυνάμει της δημιουργίας τέτοιας ένωσης ή ζώνης. Οι όροι «τελωνειακή ένωση» και «ζώνη ελευθέρων συναλλαγών» είναι ταυτόσημοι με τους όρους που περιγράφονται στην παράγραφο 8 του άρθρου XXIV της ΓΣΔΕ, ή με τους προκύπτοντες δυνάμει της διαδικασίας που προβλέπει η παράγραφος 10 του ιδίου άρθρου 7

γ) τα πλεονεκτήματα που χορηγούνται σε συγκεκριμένες χώρες σύμφωνα με τη ΓΣΔΕ και άλλες διεθνείς συμφωνίες υπέρ των αναπτυσσόμενων χωρών.

Άρθρο 11

1. Τα προϊόντα του εδάφους του ενός μέρους που εισάγονται στο έδαφος του άλλου μέρους δεν υπόκεινται, άμεσα ή έμμεσα, σε εσωτερικούς φόρους ή άλλες εσωτερικές επιβαρύνσεις κάθε είδους, που υπερβαίνουν τους φόρους ή τις εσωτερικές επιβαρύνσεις που εφαρμόζονται, άμεσα ή έμμεσα, στα ομοειδή εγχώρια προϊόντα.

2. Εξάλλου, στα προϊόντα αυτά χορηγείται όχι λιγότερο ευνοϊκό καθεστώς από εκείνο που χορηγείται στα ομοειδή προϊόντα εθνικής καταγωγής, σύμφωνα με όλους τους νόμους, τους κανονισμούς και τις απαιτήσεις για την πώλησή τους στην εσωτερική αγορά, την προσφορά προς πώληση, την αγορά, τη μεταφορά, τη διανομή ή τη χρησιμοποίηση. Οι διατάξεις της παρούσας παραγράφου δεν θίγουν την επιβολή διαφόρων επιβαρύνσεων εσωτερικών μεταφορών, που βασίζονται αποκλειστικά στην οικονομική δραστηριότητα των μέσων μεταφοράς και όχι στην εθνικότητα του προϊόντος.

3. Το άρθρο III παράγραφοι 8, 9 και 10 της ΓΣΔΕ εφαρμόζεται τηρουμένων των αναλογιών μεταξύ των συμβαλλομένων μερών.

Άρθρο 12

1. Τα συμβαλλόμενα μέρη συμφωνούν ότι η αρχή της ελευθερίας διαμετακόμισης είναι θεμελιώδης προϋπόθεση για την επίτευξη των στόχων της παρούσας συμφωνίας.

Όσον αφορά το θέμα αυτό, κάθε συμβαλλόμενο μέρος επιτρέπει την ελεύθερη διαμετακόμιση μέσω του εδάφους του, εμπορευμάτων τα οποία κατάγονται από το τελωνειακό έδαφος ή προορίζονται για το τελωνειακό έδαφος του αντισυμβαλλομένου μέρους.

2. Οι κανόνες που περιγράφονται στο άρθρο V παράγραφοι 2, 3, 4 και 5 της ΓΣΔΕ εφαρμόζονται μεταξύ των συμβαλλομένων μερών.

Άρθρο 13

Τα ακόλουθα άρθρα της ΓΣΔΕ εφαρμόζονται, τηρουμένων των αναλογιών, μεταξύ των συμβαλλομένων μερών:

1. άρθρο VII, παράγραφοι 1, 2, 3, 4α), 4β), 4δ) και 5,

2. άρθρο VIII,

3. άρθρο IX,

4. άρθρο X.

Άρθρο 14

Με την επιφύλαξη των δικαιωμάτων και υποχρεώσεων που απορρέουν από τις διεθνείς συμβάσεις σχετικά με την προσωρινή εισαγωγή εμπορευμάτων, οι οποίες είναι δεσμευτικές για τα δύο μέρη, τα συμβαλλόμενα μέρη χορηγούν αμοιβαία απαλλαγή από επιβαρύνσεις και εισαγωγικούς δασμούς επί προϊόντων που εισέρχονται προσωρινά, στις περιπτώσεις και σύμφωνα με τις διαδικασίες που προβλέπει οποιαδήποτε άλλη σχετική διεθνής σύμβαση, στην οποία έχουν προσχωρήσει σύμφωνα με την εκατέρωθεν νομοθεσία. Η νομοθεσία αυτή θα εφαρμόζεται βάσει της μεταχείρισης του μάλλον ευνοουμένου κράτους και συνεπώς υπόκειται στις εξαιρέσεις που προβλέπει το άρθρο 10 παράγραφος 2 της συμφωνίας. Λαμβάνονται υπόψη οι συνθήκες, υπό τις οποίες το εν λόγω συμβαλλόμενο μέρος ανέλαβε τις δεσμεύσεις που απορρέουν από μια τέτοια σύμβαση.

Άρθρο 15

1. Τα εμπορεύματα καταγωγής Ρωσίας εισάγονται στην Κοινότητα άνευ ποσοτικών περιορισμών, με την επιφύλαξη των διατάξεων των άρθρων 17, 20 και 21 της συμφωνίας, καθώς και των διατάξεων των άρθρων 77, 81, 244, 249 και 280 της πράξης προσχώρησης της Ισπανίας και της Πορτογαλίας στην Κοινότητα.

2. Τα εμπορεύματα κοινοτικής καταγωγής εισάγονται στη Ρωσία άνευ ποσοτικών περιορισμών, με επιφύλαξη των άρθρων 17, 20 και 21 και του παραρτήματος 2 της συμφωνίας.

Άρθρο 16

Έως ότου η Ρωσία προσχωρήσει στη ΓΣΔΕ/στον ΠΟΕ, τα συμβαλλόμενα μέρη πραγματοποιούν διαβουλεύσεις στο πλαίσιο της επιτροπής συνεργασίας όσον αφορά τις δασμολογικές τους πολιτικές εισαγωγών, συμπεριλαμβανομένων και των μεταρρυθμίσεων δασμολογικής προστασίας. Ειδικότερα, οι διαβουλεύσεις αυτές θα πραγματοποιούνται πριν αυξηθεί η δασμολογική προστασία.

Άρθρο 17

1. Σε περίπτωση που ένα προϊόν εισάγεται στο έδαφος ενός των συμβαλλομένων μερών, σε αυξημένες ποσότητες και με όρους που προκαλούν ή απειλούν να προκαλέσουν σοβαρή ζημία στους εθνικούς παραγωγούς ομοειδών ή άμεσα ανταγωνιστικών προϊόνων, η Κοινότητα ή η Ρωσία, ανάλογα με το ποιά είναι η ενδιαφερόμενη, μπορεί να λαμβάνει τα κατάλληλα μέτρα σύμφωνα με τις ακόλουθες διαδικασίες και προϋποθέσεις.

2. Πριν ληφθεί οποιοδήποτε μέτρο, ή μόλις αυτό είναι δυνατό, στην περίπτωση εφαρμογής της παραγράφου 4, η Κοινότητα ή η Ρωσία, ανάλογα με το ποια είναι η ενδιαφερόμενη, παρέχει στην επιτροπή συνεργασίας όλες τις πληροφορίες που μπορούν να συμβάλουν στην εξεύρεση λύσης αποδεκτής και από τα δύο συμβαλλόμενα μέρη. Οι διαβουλεύσεις των συμβαλλομένων μερών στα πλαίσια της επιτροπής συνεργασίας αρχίζουν αμέσως.

3. Αν, στο τέλος των διαβουλεύσεων, για τα μέτρα που είναι απαραίτητα για την αντιμετώπιση της κατάστασης, τα συμβαλλόμενα μέρη δεν καταλήξουν σε συμφωνία εντός τριάντα ημερών από την ημερομηνία που υποβλήθηκε το ζήτημα στην επιτροπή συνεργασίας, το προσφυγόν στις διαβουλεύσεις συμβαλλόμενο μέρος είναι ελεύθερο να περιορίσει τις εισαγωγές των εν λόγω προϊόντων ή να λάβει άλλα κατάλληλα μέτρα στο βαθμό και για το χρονικό διάστημα που είναι απαραίτητα για την πρόληψη ή την εξάλειψη της ζημίας.

4. Σε κρίσιμες περιπτώσεις, κατά τις οποίες οποιαδήποτε καθυστέρηση θα προκαλούσε ζημίες που θα ήταν δύσκολο να αποκατασταθούν, τα συμβαλλόμενα μέρη μπορούν να λάβουν μέτρα πριν από την έναρξη των διαβουλεύσεων, υπό την προϋπόθεση ότι θα διεξαχθούν διαβουλεύσεις αμέσως μετά τη λήψη των μέτρων αυτών.

5. Κατά την επιλογή των μέτρων που προβλέπει το παρόν άρθρο, τα συμβαλλόμενα μέρη λαμβάνουν κατά προτεραιότητα εκείνα τα μέτρα τα οποία διαταράσσουν το λιγότερο δυνατόν την επίτευξη των στόχων της παρούσας συμφωνίας.

6. Στις περιπτώσεις που ένα από τα συμβαλλόμενα μέρη λαμβάνει μέτρα διασφάλισης σύμφωνα με τις διατάξεις του παρόντος άρθρου, το αντισυμβαλλόμενο μέρος αποδεσμεύεται από τις υποχρεώσεις που απορρέουν από τον παρόντα τίτλο έναντι του αντισυμβαλλομένου του, όσον αφορά τις ουσιαστικά ισότιμες συναλλαγές.

Αυτή η δράση δεν αναλαμβάνεται πριν το εν λόγω αντισυμβαλλόμενο μέρος προτείνει τη διεξαγωγή διαβουλεύσεων, ούτε εφ' όσον επετεύχθη συμφωνία εντός 45 ημερών από την πρόταση για διεξαγωγή διαβουλεύσεων.

7. Το δικαίωμα παρέκκλισης από τις υποχρεώσεις που προβλέπει η παράγραφος 6 δεν ασκείται κατά τα πρώτα τρία έτη εφαρμογής μέτρου διασφάλισης, εφόσον το εν λόγω μέτρο ελήφθη εν συνεχεία της απόλυτης αύξησης των εισαγωγών για ανώτατο όριο τεσσάρων ετών και σύμφωνα με τις διατάξεις της παρούσας συμφωνίας.

Άρθρο 18

Καμία διάταξη του παρόντος τίτλου, και ειδικότερα του άρθρου 7, δεν θίγει ούτε επηρεάζει τη λήψη, από τα αντισυμβαλλόμενα μέρη, μέτρων αντιντάμπινγκ ή αντισταθμιστικών μέτρων, σύμφωνα με το άρθρο VI της ΓΣΔΕ, τη συμφωνία για την ερμηνεία και εφαρμογή των άρθρων VI, XVI και XXIII της ΓΣΔΕ ή τη συναφή εσωτερική νομοθεσία.

Όσον αφορά τις έρευνες αντιντάμπινγκ ή τις έρευνες για τις επιδοτήσεις, κάθε συμβαλλόμενο μέρος συμφωνεί να εξετάσει τα αιτήματα του αντισυμβαλλομένου μέρους και να ενημερώσει τα ενδιαφερόμενα μέρη για τα πραγματικά περιστατικά και τις εκτιμήσεις βάσει των οποίων πρέπει να ληφθεί η οριστική απόφαση. Πριν επιβληθούν οριστικοί δασμοί αντιντάμπινγκ ή αντισταθμιστικοί δασμοί, τα αντισυμβαλλόμενα μέρη καταβάλλουν κάθε προσπάθεια για την εποικοδομητική επίλυση του προβλήματος.

Άρθρο 19

Η παρούσα συμφωνία δεν αντιτίθεται στις απαγορεύσεις ή τους περιορισμούς εισαγωγών, εξαγωγών ή διαμετακομίσεων που επιβάλλουν λόγοι δημόσιας ηθικής, δημόσιας τάξεως, δημόσιας ασφάλειας, προστασίας της υγείας και της ζωής των ανθρώπων και των ζώων ή προφυλάξεως των φυτών, προστασίας των φυσικών πόρων, των εθνικών θησαυρών που έχουν καλλιτεχνική, ιστορική ή αρχαιολογική αξία ή προστασίας της πνευματικής, βιομηχανικής και εμπορικής ιδιοκτησίας, ούτε στους κανόνες που αφορούν το χρυσό και τον άργυρο. Οι απαγορεύσεις ή οι περιορισμοί αυτοί δεν δύνανται ωστόσο να αποτελούν μέσο για την πρόκληση αυθαίρετων διακρίσεων ούτε συγκεκαλυμμένο περιορισμό στο εμπόριο μεταξύ των συμβαλλομένων μερών.

Άρθρο 20

Ο παρών τίτλος δεν επηρεάζει τις διατάξεις της συμφωνίας μεταξύ της Ευρωπαϊκής Οικονομικής Κοινότητας και της Ρωσικής Ομοσπονδίας σχετικά με το εμπόριο κλωστοϋφαντουργικών προϊόντων, που μονογραφήθηκε στις 12 Ιουνίου 1993 και εφαρμόζεται αναδρομικά από την 1η Ιανουαρίου 1993. Επιπλέον, το άρθρο 15 της παρούσας συμφωνίας δεν ισχύει όσον αφορά το εμπόριο κλωστοϋφαντουργικών προϊόντων που υπάγονται στα κεφάλαια 50 έως 63 της συνδυασμένης ονοματολογίας.

Άρθρο 21

1. Το εμπόριο των προϊόντων που καλύπτει η συνθήκη για την ίδρυση της Ευρωπαϊκής Κοινότητας Άνθρακα και Χάλυβα διέπεται από:

— τις διατάξεις του παρόντος τίτλου, εξαιρουμένου του άρθρου 15 και

— από τη στιγμή έναρξης ισχύος της, από τις διατάξεις της συμφωνίας για τους ποσοτικούς διακανονισμούς, σχετικά με το εμπόριο προϊόντων χάλυβα ΕΚΑΧ.

2. Η σύσταση ομάδας επαφών για θέματα άνθρακα και χάλυβα, διέπεται από το πρωτόκολλο αριθ. 1 που επισυνάπτεται στην παρούσα συμφωνία.

Άρθρο 22

Εμπόριο πυρηνικών υλικών

1. Το εμπόριο πυρηνικών υλικών διέπεται από:

— τις διατάξεις της παρούσας συμφωνίας με εξαίρεση των άρθρων 15 και 17, παράγραφοι 1 έως 5 και 7,

— τις διατάξεις των άρθρων 6, 7, 14 και 15, παράγραφοι 1, 2, 3, πρώτη φράση, και παράγραφοι 4 και 5 της συμφωνίας του 1989,

— τις επισυναπτόμενες επιστολές που αντηλλάγησαν.

2. Επιφυλασσομένων των διατάξεων της παραγράφου 1 του παρόντος άρθρου, τα συμβαλλόμενα μέρη συμφωνούν να προβούν στις αναγκαίες ενέργειες για την επίτευξη, μέχρι την 1η Ιανουαρίου 1997, διακανονισμού που θα καλύπτει το εμπόριο πυρηνικών υλικών.

3. Έως ότου επιτευχθεί αυτός το διακανονισμός, εξακολουθούν να ισχύουν οι διατάξεις του παρόντος άρθρου.

4. Θα γίνουν ενέργειες για τη σύναψη συμφωνίας όσον αφορά τη διασφάλιση, υλική προστασία και διοικητική συνεργασία κατά τη διακίνηση πυρηνικών υλικών. Μέχρι τη θέση σε ισχύ μιας τέτοιας συμφωνίας, η διακίνηση των πυρηνικών υλικών θα διέπεται από την αντίστοιχη νομοθεσία και τις υποχρεώσεις των συμβαλλομένων μερών που απορρέουν από τις διεθνείς συμφωνίες περί μη διαδόσεως των πυρηνικών όπλων.

5. Για τους σκοπούς της εφαρμογής του καθεστώτος που προβλέπει η παράγραφος 1:

— ως «παρούσα συμφωνία» που αναφέρεται στα άρθρα 6 και 15 παράγραφος 5 της συμφωνίας του 1989 νοείται το καθεστώς που καθορίζει η παράγραφος 1 του παρόντος άρθρου,

— ως «παρόν άρθρο» που αναφέρεται στο άρθρο 17 παράγραφος 6 της παρούσας συμφωνίας νοείται το άρθρο 15 της συμφωνίας του 1989,

— ως «συμβαλλόμενα μέρη» που αναφέρονται στα άρθρα 6, 7, 14 και 15 της συμφωνίας του 1989 νοούνται τα συμβαλλόμενα μέρη της παρούσας συμφωνίας,

— ως «μεικτή επιτροπή» που αναφέρεται στο άρθρο 15 της συμφωνίας του 1989 νοείται η επιτροπή συνεργασίας που προβλέπει το άρθρο 92 της παρούσας συμφωνίας.







ΤΙΤΛΟΣ IV

ΔΙΑΤΑΞΕΙΣ ΠΕΡΙ ΤΩΝ ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ ΚΑΙ ΤΩΝ ΕΠΕΝΔΥΣΕΩΝ







ΚΕΦΑΛΑΙΟ I

ΟΡΟΙ ΕΡΓΑΣΙΑΣ

Άρθρο 23

1. Με την επιφύλαξη των νόμων, των όρων και των διαδικασιών που ισχύουν σε κάθε κράτος μέλος, η Κοινότητα και τα κράτη μέλη της καταβάλλουν κάθε προσπάθεια για να εξασφαλίσουν ότι, σε σύγκριση με τους υπηκόους κράτους μέλους, δεν επιβάλλεται διακριτική μεταχείριση, λόγω ιθαγένειας, των νομίμως απασχολουμένων ρώσων υπηκόων, στο έδαφος αυτού του κράτους μέλους όσον αφορά τους όρους εργασίας, τις αποδοχές τους ή την απόλυσή τους.

2. Με την επιφύλαξη των όρων και διαδικασιών που ισχύουν στη Ρωσία, η χώρα αυτή χορηγεί τη μεταχείριση που ορίζεται στην παράγραφο 1, στους υπηκόους των κρατών μελών που απασχολούνται νομίμως στο έδαφος της.

Άρθρο 24

Συντονισμός της κοινωνικής ασφάλισης

Τα συμβαλλόμενα μέρη συνάπτουν συμφωνίες με σκοπό:

1. να θεσπίσουν, με την επιφύλαξη των όρων και προϋποθέσεων που ισχύουν σε κάθε κράτος μέλος, τις διατάξεις που απαιτούνται για το συντονισμό των συστημάτων κοινωνικής ασφάλισης για τους εργαζομένους ρώσους υπηκόους οι οποίοι απασχολούνται νομίμως στο έδαφος αυτού του κράτους μέλους και, ενδεχομένως, για τα νομίμως διαμένοντα στο έδαφος αυτού του κράτους μέλους μέλη της οικογενείας τους. Δυνάμει των διατάξεων αυτών διασφαλίζεται κυρίως ότι:

— όλες οι περίοδοι ασφάλισης, απασχόλησης ή διαμονής που συμπληρώνουν οι εν λόγω εργαζόμενοι στα διάφορα κράτη μέλη προστίθενται για τη συνταξιοδότηση γήρατος, αναπηρίας και θανάτου και για την ιατρική περίθαλψη που προβλέπεται για τους εργαζομένους αυτούς, και ενδεχομένως και για τα μέλη της οικογενείας τους,

— οι συντάξεις γήρατος, θανάτου, εργατικού ατυχήματος ή επαγγελματικής ασθένειας, ή αναπηρίας που προκλήθηκε κατά την εργασία, με εξαίρεση των ειδικών μη ανταποδοτικών εισφορών, μεταφέρονται ελεύθερα, βάσει των συντελεστών που εφαρμόζονται, δυνάμει της νομοθεσίας του κράτους μέλους ή των κρατών μελών που τις οφείλουν,

— οι εν λόγω εργαζόμενοι λαμβάνουν ενδεχομένως οικογενειακά επιδόματα για τα προαναφερόμενα μέλη των οικογενειών τους 7

2. να θεσπίσουν, με την επιφύλαξη των όρων και προϋποθέσεων που ισχύουν στη Ρωσία, τις διατάξεις που απαιτούνται για να παρασχεθεί στους εργαζομένους υπηκόους κράτους μέλους, οι οποίοι απασχολούνται νομίμως στη Ρωσία, καθώς και στα νομίμως διαμένοντα εκεί μέλη της οικογενείας τους, παρόμοια μεταχείριση με αυτήν που ορίζεται στο σημείο 1 δεύτερη και τρίτη περίπτωση.

Άρθρο 25

Τα μέτρα που λαμβάνονται σύμφωνα με το άρθρο 24 της παρούσας συμφωνίας δεν επηρεάζουν τα δικαιώματα ή τις υποχρεώσεις που απορρέουν από τις διμερείς συμφωνίες μεταξύ των κρατών μελών και της Ρωσίας, όπου οι συμφωνίες αυτές προβλέπουν ευνοϊκότερη μεταχείριση των υπηκόων των κρατών μελών ή της Ρωσίας.

Άρθρο 26

Το συμβούλιο συνεργασίας εξετάζει τις βελτιώσεις που μπορούν να επέλθουν στους όρους εργασίας των επιχειρηματιών, σύμφωνα με τις διεθνείς υποχρεώσεις των συμβαλλομένων μερών, συμπεριλαμβανομένων και εκείνων που περιέχει το έγγραφο της Διάσκεψης ΔΑΣΕ της Βόννης.

Άρθρο 27

Το συμβούλιο συνεργασίας διατυπώνει συστάσεις για την εφαρμογή των άρθρων 23 και 26 της παρούσας συμφωνίας.







ΚΕΦΑΛΑΙΟ II

ΟΡΟΙ ΓΙΑ ΤΗΝ ΕΓΚΑΤΑΣΤΑΣΗ ΚΑΙ ΤΗ ΛΕΙΤΟΥΡΓΙΑ ΤΩΝ ΕΤΑΙΡΕΙΩΝ

Άρθρο 28

1. Όσον αφορά την εγκατάσταση εταιρειών του αντισυμβαλλόμενου μέρους στο έδαφός τους, η Κοινότητα και τα κράτη μέλη της, αφενός, και η Ρωσία, αφετέρου, χορηγούν αμοιβαία, για τις δραστηριότητές τους, μεταχείριση όχι λιγότερο ευνοϊκή από αυτήν που παρέχουν στις εταιρείες των τρίτων χωρών, σύμφωνα με τις εκατέρωθεν νομοθεσίες και κανονισμούς.

2. Τηρουμένων των επιφυλάξεων του παραρτήματος 3 και σύμφωνα με τις εκατέρωθεν νομοθεσίες και κανονισμούς, η Κοινότητα και τα κράτη μέλη της, χορηγούν στις κοινοτικές θυγατρικές ρωσικών εταιρειών, όσον αφορά τις δραστηριότητές τους, μεταχείριση όχι λιγότερο ευνοϊκή από αυτήν που χορηγείται σε άλλες κοινοτικές εταιρείες ή σε κοινοτικές εταιρείες που είναι θυγατρικές τρίτων χωρών, ανάλογα με το ποια είναι η ευνοϊκότερη.

3. Τηρουμένων των επιφυλάξεων του παραρτήματος 4 και σύμφωνα με τη νομοθεσία και τους κανονισμούς της, η Ρωσία χορηγεί στις ρωσικές θυγατρικές κοινοτικών εταιρειών, όσον αφορά τις δραστηριότητές τους, μεταχείριση όχι λιγότερο ευνοϊκή, από αυτήν που χορηγείται σε άλλες ρωσικές εταιρείες ή σε ρωσικές εταιρείες που είναι θυγατρικές εταιρειών άλλων τρίτων χωρών, ανάλογα με το ποια είναι η ευνοϊκότερη.

4. Η Κοινότητα και τα κράτη μέλη της, αφενός, και η Ρωσία, αφετέρου, χορηγούν, όσον αφορά τις δραστηριότητές τους και σύμφωνα με τις εκατέρωθεν νομοθεσίες και κανονισμούς, στα υποκαταστήματα των ρωσικών και κοινοτικών εταιρειών, αντιστοίχως, μεταχείριση όχι λιγότερο ευνοϊκή από αυτή που χορηγείται σε υποκαταστήματα εταιρειών τρίτων χωρών.

5. Οι διατάξεις των παραγράφων 2 και 3 δεν μπορούν να χρησιμοποιούνται για να περιγραφεί η νομοθεσία και οι κανονισμοί ενός συμβαλλομένου μέρους, σχετικά με την πρόσβαση σε ειδικούς τομείς ή δραστηριότητες θυγατρικών εταιρειών του αντισυμβαλλομένου μέρους, που έχουν εγκατασταθεί στο έδαφος του πρώτου συμβαλλομένου μέρους.

Οι εταιρείες που εγκαθίστανται στην Κοινότητα και τη Ρωσία, αντιστοίχως, κατά την έναρξη ισχύος της παρούσας συμφωνίας, καθώς και οι εταιρείες που εγκαθίστανται μετά την ημερομηνία αυτή, αμέσως μετά την εγκατάστασή τους, επωφελούνται της μεταχείρισης που αναφέρεται στις παραγράφους 2 και 3.

Άρθρο 29

Οι διατάξεις του άρθρου 28 της παρούσας συμφωνίας, σε συνδυασμό με τις ακόλουθες διατάξεις, διέπουν τις τραπεζικές και ασφαλιστικές υπηρεσίες που αναφέρονται στο παράρτημα 6.

1. Όσον αφορά τις τραπεζικές υπηρεσίες που αναφέρονται στο παράρτημα 6 μέρος Β, ο χαρακτήρας της μεταχείρισης που χορηγεί η Ρωσία, σύμφωνα με το άρθρο 28 παράγραφος 1, για την εγκατάσταση μέσω της σύστασης θυγατρικών και μόνο εταιρειών, καθώς και σύμφωνα με το άρθρο 28 παράγραφος 3, καθορίζεται στο παράρτημα 7 μέρος Α.

Όσον αφορά τις ασφαλιστικές υπηρεσίες που αναφέρονται στο παράρτημα 6 μέρος Α παράγραφοι 1 και 2, ο χαρακτήρας της μεταχείρισης που χορηγεί η Ρωσία σύμφωνα με το άρθρο 28 παράγραφος 1 καθορίζεται στο παράρτημα 7 μέρος Β.

2. Με την επιφύλαξη τυχόν άλλων διατάξεων της παρούσας συμφωνίας, τα συμβαλλόμενα μέρη δύνανται να λαμβάνουν μέτρα για προληπτικούς λόγους, μεταξύ άλλων, για την προστασία επενδυτών, καταθετών, ασφαλισμένων ή των προσώπων στα οποία φορέας χρηματοπιστωτικών υπηρεσιών οφείλει καταπιστευματικό δικαίωμα ή για να διασφαλισθεί η αξιοπιστία και σταθερότητα του χρηματοπιστωτικού συστήματος. Τα μέτρα αυτά δεν χρησιμοποιούνται για να αποφύγει το συμβαλλόμενο μέρος τις υποχρεώσεις που απορρέουν από τη συμφωνία.

Καμία διάταξη της συμφωνίας δεν επιβάλλει υποχρέωση σε ένα συμβαλλόμενο μέρος να αποκαλύψει στοιχεία σχετικά με τις υποθέσεις και τους λογαριασμούς μεμονωμένων πελατών ή οποιαδήποτε εμπιστευτική πληροφορία ή πληροφορία αποκλειστικής εκμετάλλευσης που διαθέτουν τα νομικά πρόσωπα δημοσίου δικαίου.

3. Με την επιφύλαξη των διατάξεων του μέρους Α σημείο 1 στοιχεία δ) και ε) του παραρτήματος 7, η Κοινότητα και τα κράτη μέλη της, αφενός, και η Ρωσία, αφετέρου, δεν εκδίδουν νέους κανονισμούς ή δεν λαμβάνουν μέτρα που εισάγουν ή επιδεινώνουν διακρίσεις, σε σύγκριση με την κατάσταση που επικρατούσε κατά την ημερομηνία υπογραφής της συμφωνίας, όσον αφορά τους όρους που διέπουν την εγκατάσταση των εταιρειών του αντισυμβαλλομένου μέρους στα εδάφη τους αντιστοίχως, σε σύγκριση με τις δικές τους εταιρείες.

Τα μέρη συμφωνούν ότι ως «επιδείνωση της διάκρισης» νοείται η επιδείνωση των όρων που εισάγουν διακρίσεις ή η παράτασή τους ή η επανεισαγωγή τους μετά την τρέχουσα περίοδο εφαρμογής.

4. Για τους σκοπούς της παρούσας συμφωνίας και όσον αφορά τις τραπεζικές συναλλαγές, μια εταιρεία θεωρείται ότι είναι ρωσική θυγατρική κοινοτικής εταιρείας, όταν η κοινοτική εταιρεία κατέχει άνω του 50 % του μετοχικού της κεφαλαίου.

Άρθρο 30

Για τους σκοπούς της παρούσας συμφωνίας:

α) ως «εγκατάσταση» νοείται το δικαίωμα των κοινοτικών ή ρωσικών εταιρειών, κατά την έννοια του στοιχείου η) του παρόντος άρθρου, να αναλαμβάνουν οικονομικές δραστηριότητες με τη σύσταση θυγατρικών εταιρειών και υποκαταστημάτων στη Ρωσία ή την Κοινότητα αντιστοίχως.

Όσον αφορά τις χρηματοπιστωτικές υπηρεσίες που αναφέρονται στο άρθρο 29, ως «εγκατάσταση» νοείται το δικαίωμα των κοινοτικών ή ρωσικών εταιρειών, κατά την έννοια του στοιχείου η) του παρόντος άρθρου, να αναλαμβάνουν οικονομικές δραστηριότητες με τη σύσταση θυγατρικών και υποκαταστημάτων στη Ρωσία ή την Κοινότητα, αντιστοίχως, αφού λάβουν άδεια των αρμοδίων αρχών, σύμφωνα με τη νομοθεσία και τις ρυθμίσεις κάθε συμβαλλομένου μέρους 7

β) ως «θυγατρική» μιας εταιρείας νοείται μια εταιρεία επί της οποίας η πρώτη ασκεί έλεγχο 7

γ) ως «οικονομικές δραστηριότητες» νοούνται οι δραστηριότητες βιομηχανικού, εμπορικού ή επαγγελματικού χαρακτήρα, συμπεριλαμβανομένων και των χρηματοπιστωτικών υπηρεσιών 7

δ) ως «υποκατάστημα» εταιρείας νοείται η επιχειρηματική έδρα, χωρίς ιδία νομική προσωπικότητα, με εξωτερικά στοιχεία μονιμότητας, όπως η επέκταση μητρικής εταιρείας, που διαθέτει διευθύνον προσωπικό και τον υλικό εξοπλισμό που είναι απαραίτητος για τη διαπραγμάτευση με τρίτους, έτσι ώστε, αν και αυτοί γνωρίζουν ότι υπάρχει, αν χρειαστεί, νομικός δεσμός με τη μητρική εταιρεία που εδρεύει σε άλλη χώρα, δεν είναι υποχρεωμένοι να έρχονται σε άμεση επαφή με την εν λόγω μητρική εταιρεία, αλλά μπορούν να συναλλάσσονται με την επιχειρηματική έδρα που αποτελεί την επέκταση της μητρικής εταιρείας 7

ε) ως «κοινοτική θυγατρική» ή «ρωσική θυγατρική», αντιστοίχως, νοείται η «κοινοτική εταιρεία» ή «ρωσική εταιρεία», αντιστοίχως, όπως ορίζεται κατωτέρω, που είναι και θυγατρική μιας «ρωσικής εταιρείας» ή «κοινοτικής εταιρείας», αντιστοίχως 7

στ) ως υπήκοος κράτους μέλους ή της Ρωσίας, αντιστοίχως, νοείται το φυσικό πρόσωπο που είναι υπήκοος ενός από τα κράτη μέλη ή της Ρωσίας, σύμφωνα με την αντίστοιχη νομοθεσία 7

ζ) ως «δραστηριότητες» νοούνται οι οικονομικές δραστηριότητες.

Όσον αφορά τις χρηματοπιστωτικές υπηρεσίες που αναφέρονται στο άρθρο 29, ως «δραστηριότητες» νοείται η ανάληψη όλων των οικονομικών δραστηριοτήτων που επιτρέπει η άδεια που παραχώρησαν στην εταιρεία οι αρμόδιες αρχές, σύμφωνα με τους νόμους και τις ρυθμίσεις που ισχύουν σε κάθε συμβαλλόμενο μέρος 7

η) ως «κοινοτική εταιρεία» ή «ρωσική εταιρεία», αντιστοίχως, νοείται μια εταιρεία που συστήνεται σύμφωνα με τη νομοθεσία κράτους μέλους ή της Ρωσίας, αντιστοίχως, και έχει την έδρα της ή την κεντρική της διοίκηση ή την κύρια εγκατάστασή της στο έδαφος της Κοινότητας ή της Ρωσίας, αντιστοίχως. Ωστόσον, αν η εταιρεία που έχει συσταθεί σύμφωνα με τη νομοθεσία κράτους μέλους ή της Ρωσίας, αντιστοίχως, έχει μόνο την καταστατική της έδρα στο έδαφος της Κοινότητας ή της Ρωσίας, αντιστοίχως, η εταιρεία αυτή θεωρείται ως κοινοτική ή ρωσική εταιρεία, αντιστοίχως, αν οι δραστηριότητές της διατηρούν συνεχείς και πραγματικούς δεσμούς με την οικονομία ενός από τα κράτη μέλη ή της Ρωσίας, αντιστοίχως.

Όσον αφορά τις διεθνείς θαλάσσιες μεταφορές, στις διατάξεις του παρόντος κεφαλαίου και του κεφαλαίου III, υπάγονται επίσης οι ναυτιλιακές εταιρείες που είναι εγκατεστημένες εκτός της Κοινότητας ή της Ρωσίας και οι οποίες ελέγχονται από υπηκόους κράτους μέλους ή της Ρωσίας, αντιστοίχως, αν τα σκάφη τους είναι νηολογημένα σε αυτό το κράτος μέλος ή στη Ρωσία, αντιστοίχως, σύμφωνα με την αντίστοιχη νομοθεσία.

Για τους σκοπούς της παρούσας διάταξης, οι διεθνείς θαλάσσιες μεταφορές θεωρούνται ότι περιλαμβάνουν και δραστηριότητες συνδυασμένων μεταφορών με θαλάσσια διαδρομή, με την επιφύλαξη των εθνικών περιορισμών όσον αφορά τη μεταφορά εμπορευμάτων και επιβατών με άλλες μορφές μεταφορών 7

θ) για τους σκοπούς του άρθρου 29 και του παραρτήματος 7, όσον αφορά τις τραπεζικές υπηρεσίες που αναφέρονται στο παράρτημα 6 μέρος Β, ο όρος «κοινοτική θυγατρική» ή «ρωσική θυγατρική», όπως ορίζεται στο στοιχείο ε), αναφέρεται σ' εκείνες τις θυγατρικές που αποτελούν τράπεζες σύμφωνα με τη νομοθεσία που ισχύει στο κράτος μέλος ή τη Ρωσία, αντιστοίχως.

Για τους σκοπούς του άρθρου 29 και του παραρτήματος 7, όσον αφορά τις τραπεζικές υπηρεσίες που αναφέρονται στο παράρτημα 6 μέρος Β, ο όρος «κοινοτική εταιρεία» ή «ρωσική εταιρεία», όπως ορίζεται στο στοιχείο η), αναφέρεται στις εταιρείες αυτές που αποτελούν τράπεζες, σύμφωνα με τη νομοθεσία που ισχύει στο κράτος μέλος ή τη Ρωσία, αντιστοίχως.

Άρθρο 31

Με την επιφύλαξη του άρθρου 100, οι διατάξεις του τίτλου αυτού δεν θίγουν την εφαρμογή, εκ μέρους των συμβαλλομένων μερών, οποιουδήποτε μέτρου που είναι αναγκαίο, προκειμένου να αποφεύγεται η καταστρατήγηση, δυνάμει των διατάξεων της παρούσας συμφωνίας, μέτρων που εφαρμόζει κάθε συμβαλλόμενο μέρος για την πρόσβαση τρίτης χώρας στην αγορά του.

Άρθρο 32

1. Με την επιφύλαξη των διατάξεων του κεφαλαίου I του παρόντος τίτλου, μια κοινοτική ή ρωσική εταιρεία που είναι εγκατεστημένη στο έδαφος της Ρωσίας ή της Κοινότητας, αντιστοίχως, έχει δικαίωμα να απασχολεί ή να επιτρέπει σε μια από τις θυγατρικές της εταιρείες ή τα υποκαταστήματα ή τις κοινοπραξίες της να απασχολούν, σύμφωνα με την ισχύουσα νομοθεσία της χώρας που φιλοξενεί την εγκατάσταση, στο έδαφος της Ρωσίας και της Κοινότητας, αντιστοίχως, υπαλλήλους που είναι υπήκοοι των κρατών μελών της Κοινότητας και της Ρωσίας, αντιστοίχως, υπό την προϋπόθεση ότι οι υπάλληλοι αυτοί αποτελούν βασικό προσωπικό, κατά την έννοια της παραγράφου 2 του παρόντος άρθρου, και ότι απασχολούνται αποκλειστικά από εταιρείες, θυγατρικές εταρείες ή υποκαταστήματα κοινοπραξίας. Οι άδειες παραμονής και εργασίας των εν λόγω υπαλλήλων καλύπτουν μόνο την περίοδο της απασχόλησης αυτής.

2. Το βασικό προσωπικό των προαναφερόμενων εταιρειών, εφεξής καλουμένων «οργανισμών», αποτελείται από «άτομα που έχουν αποσπασθεί ενδοεπιχειρησιακώς» κατά την έννοια του στοιχείου γ) στις ακόλουθες κατηγορίες, υπό την προϋπόθεση ότι ο οργανισμός είναι νομικό πρόσωπο και ότι τα εν λόγω άτομα έχουν απασχοληθεί από αυτόν ή υπήρξαν εταίροι αυτού του οργανισμού (όχι ως μέτοχοι με πλειοψηφία) για ένα τουλάχιστον έτος πριν από την απόσπαση αυτή:

α) ανώτεροι υπάλληλοι οργανισμού, οι οποίοι, κατά κύριο λόγο, ασκούν διευθυντικά καθήκοντα στην εγκατάσταση (το υποκατάστημα, τη θυγατρική εταιρεία ή την κοινοπραξία) και εποπτεύονται ή λαμβάνουν οδηγίες κυρίως από το διοικητικό συμβούλιο ή από τους μετόχους της επιχείρησης ή τους ομολόγους τους 7 στα καθήκοντα συμπεριλαμβάνονται:

— η διεύθυνση της εγκατάστασης ή τμήματος ή υπηρεσίας της εγκατάστασης,

— η επίβλεψη και ο έλεγχος της εργασίας άλλων υπαλλήλων, οι οποίοι έχουν εποπτικά, τεχνικά ή διοικητικά καθήκοντα,

— η αρμοδιότητα να προσλαμβάνουν και να απολύουν ή να προτείνουν την πρόσληψη ή την απόλυση προσωπικού, ή να προβαίνουν σε άλλες ενέργειες που αφορούν το προσωπικό 7

β) πρόσωπα που απασχολούνται σε οργανισμό και που διαθέτουν σπάνιες γνώσεις που είναι ουσιαστικής σημασίας για τις υπηρεσίες της εγκατάστασης, τον ερευνητικό εξοπλισμό, τις τεχνικές ή τη διαχείριση της εγκατάστασης. Από την αξιολόγηση των γνώσεων αυτών μπορούν να προκύπτουν, πέρα από τις γνώσεις που απαιτούνται ειδικά για την εγκατάσταση, υψηλά προσόντα που αφορούν τύπο εργασίας ή δραστηριότητας που απαιτεί ειδικές τεχνικές γνώσεις. Τα πρόσωπα αυτά μπορούν να είναι μέλη αναγνωρισμένων επαγγελμάτων 7

γ) ως «άτομο που έχει αποσπασθεί ενδοεπιχειρησιακώς» νοείται το φυσικό πρόσωπο που εργάζεται σε οργανισμό στο έδαφος ενός από τα συμβαλλόμενα μέρη και έχει αποσπασθεί προσωρινά, στο πλαίσιο των οικονομικών δραστηριοτήτων, στο έδαφος του αντισυμβαλλομένου μέρους 7 ο εν λόγω οργανισμός πρέπει να έχει την κύρια εγκατάστασή του στο έδαφος ενός συμβαλλομένου μέρους, ενώ η απόσπαση πρέπει να γίνεται σε εγκατάσταση του οργανισμού αυτού για την άσκηση παρόμοιων οικονομικών δραστηριοτήτων στο έδαφος του αντισυμβαλλομένου μέρους.

Άρθρο 33

Τα συμβαλλόμενα μέρη αναγνωρίζουν τη σημασία της αμοιβαίας χορήγησης εθνικής μεταχείρισης, όσον αφορά την εγκατάσταση και, εφ' όσον δεν προβλέπεται στην παρούσα συμφωνία, για την ανάληψη δραστηριοτήτων των εταιρειών του αντισυμβαλλομένου μέρους στα εδάφη τους, και συμφωνούν να μελετήσουν το ενδεχόμενο επιδίωξης αυτών των στόχων σε αμοιβαίως ικανοποιητική βάση και υπό το φως των τυχόν συστάσεων του συμβουλίου συνεργασίας.

Άρθρο 34

1. Τα συμβαλλόμενα μέρη καταβάλλουν κάθε προσπάθεια για να αποφύγουν να λάβουν μέτρα ή να αναλάβουν δράσεις που καθιστούν τις συνθήκες εγκατάστασης και λειτουργίας των εταιρειών του αντισυμβαλλομένου μέρους περιοριστικότερες από την ισχύουσα κατάσταση κατά την προηγούμενη της υπογραφής της συμφωνίας.

2. Το αργότερο στο τέλος του τρίτου έτους από την υπογραφή της παρούσας συμφωνίας και στη συνέχεια ετησίως, τα συμβαλλόμενα μέρη εξετάζουν στο πλαίσιο του συμβουλίου συνεργασίας:

— τα μέτρα που εισήγαγαν τα συμβαλλόμενα μέρη μετά την υπογραφή της συμφωνίας, τα οποία επηρεάζουν την εγκατάσταση ή λειτουργία εταιρειών του ενός συμβαλλομένου μέρους στο έδαφος του αντισυμβαλλομένου, και τα οποία υπόκεινται στις υποχρεώσεις που αναλαμβάνονται δυνάμει του άρθρου 28 και

— κατά πόσον είναι δυνατόν να αναλάβουν τα συμβαλλόμενα μέρη: — — την υποχρέωση να μην λαμβάνουν μέτρα ή να αναλαμβάνουν δράσεις που ενδέχεται να καταστήσουν περιοριστικότερους τους όρους για την εγκατάσταση και λειτουργία των εταιρειών του αντισυμβαλλομένου μέρους, από τους όρους που ισχύουν κατά την εποχή της εν λόγω εξέτασης, εάν δεν έχουν ήδη προβλεφθεί στην παρούσα συμφωνία ή — άλλες υποχρεώσεις που επηρεάζουν την ελευθερία δράσης, — σε θέματα τα οποία είναι αντικείμενο συμφωνίας μεταξύ των συμβαλλομένων μερών, όσον αφορά τις υποχρεώσεις που αναλαμβάνουν δυνάμει του άρθρου 28.

Εάν μετά από την εν λόγω εξέταση, ένα συμβαλλόμενο μέρος έχει την άποψη ότι τα μέτρα που εισήγαγε το αντισυμβαλλόμενο μέρος, μετά την υπογραφή της συμφωνίας, οδηγούν, όσον αφορά την εγκατάσταση και λειτουργία εταιρειών του πρώτου συμβαλλομένου μέρους στο έδαφος του αντισυμβαλλομένου, σε σαφώς πιο περιοριστική κατάσταση, συγκριτικά με εκείνη που επικρατούσε κατά την ημερομηνία υπογραφής της συμφωνίας, το συμβαλλόμενο αυτό μέρος μπορεί να ζητήσει από το αντισυμβαλλόμενο τη διεξαγωγή διαβουλεύσεων. Στις περιπτώσεις αυτές, εφαρμόζονται οι διατάξεις του μέρους Α του παραρτήματος 8.

3. Για τους σκοπούς του παρόντος άρθρου λαμβάνονται μέτρα όπως εξαγγέλεται στο μέρος Β του παραρτήματος 8.

4. Οι διατάξεις του παρόντος άρθρου δεν θίγουν τις διατάξεις του άρθρου 51. Τα θέματα που καλύπτονται από το εν λόγω άρθρο 51 διέπονται αποκλειστικά από τις διατάξεις του, αποκλειομένης κάθε άλλης διάταξης.

Άρθρο 35

1. Οι διατάξεις του άρθρου 28 δεν εφαρμόζονται στις αεροπορικές μεταφορές, στις εσωτερικές πλωτές μεταφορές και στις θαλάσσιες μεταφορές.

2. Ωστόσο, για τις κατωτέρω δραστηριότητες, που αναλαμβάνονται από τις ναυτιλιακές εταιρείες για την παροχή υπηρεσιών διεθνών θαλασσίων μεταφορών, συμπεριλαμβανομένων των δραστηριοτήτων συνδυασμένων μεταφορών με θαλάσσια διαδρομή, κάθε συμβαλλόμενο μέρος επιτρέπει στις εταιρείες του αντισυμβαλλομένου μέρους να αναπτύσσει εμπορικές δραστηριότητες στο έδαφός του, υπό τη μορφή θυγατρικών εταιρειών ή υποκαταστημάτων, εφαρμόζοντας, για την εγκατάσταση και τη λειτουργία, προϋποθέσεις όχι λιγότερο ευνοϊκές από εκείνες που χορηγούνται στις εταιρείες του ή στις θυγατρικές ή τα υποκαταστήματα των εταιρειών των τρίτων χωρών, εάν αυτές είναι ευνοϊκότερες, και δη σύμφωνα με τη νομοθεσία και τις διατάξεις των συμβαλλομένων μερών.

3. Οι δραστηριότητες αυτές περιλαμβάνουν:

α) το μάρκετινγκ και τις πωλήσεις υπηρεσιών θαλάσσιων μεταφορών και συναφών υπηρεσιών, με άμεση επαφή προς τους πελάτες, από την προσφορά της τιμής μέχρι την κατάρτιση του τιμολογίου 7

β) την αγορά και μεταπώληση κάθε υπηρεσίας μεταφορών ή συναφούς υπηρεσίας, συμπεριλαμβανομένων των μεταφορών με οποιοδήποτε μέσο των εσωτερικών μεταφορών, που απαιτείται για την παροχή υπηρεσίας συνδιασμένων μεταφορών 7

γ) την προετοιμασία των εγγράφων μεταφορών, των τελωνειακών εγγράφων ή άλλων εγγράφων σχετικών με την καταγωγή και το χαρακτήρα των μεταφερόμενων εμπορευμάτων 7

δ) την παροχή εμπορικών πληροφοριών με οποιοδήποτε τρόπο, μεταξύ άλλων, με μηχανογραφημένα συστήματα πληροφοριών και ηλεκτρονική διαβίβαση δεδομένων, με την επιφύλαξη τυχόν περιορισμών, περί απαγόρευσης των διακρίσεων στον τομέα των τηλεπικοινωνιών 7

ε) τη σύναψη εμπορικών συμφωνιών με άλλες ναυτιλιακές εταιρείες 7

στ) τις πράξεις που πραγματοποιούνται για λογαριασμό των εταιρειών, μεταξύ άλλων την οργάνωση της προσόρμησης του πλοίου ή, ενδεχομένως, την ανάληψη του φορτίου.







ΚΕΦΑΛΑΙΟ III

ΔΙΑΣΥΝΟΡΙΑΚΗ ΠΑΡΟΧΗ ΥΠΗΡΕΣΙΩΝ

Άρθρο 36

Για τους τομείς που απαριθμούνται στο παράρτημα 5 της παρούσας συμφωνίας, τα συμβαλλόμενα μέρη χορηγούν αμοιβαία μεταχείριση όχι λιγότερο ευνοϊκή από εκείνη που χορηγείται σε οποιαδήποτε τρίτη χώρα, όσον αφορά τους όρους που διέπουν τη διασυνοριακή παροχή υπηρεσιών, εκ μέρους κοινοτικών ή ρωσικών εταιρειών στο έδαφος της Ρωσίας ή της Κοινότητας, αντιστοίχως, σύμφωνα με τη νομοθεσία και τις ρυθμίσεις που ισχύουν σε κάθε συμβαλλόμενο μέρος.

Άρθρο 37

Σύμφωνα με τις διατάξεις του άρθρου 48 της συμφωνίας τα συμβαλλόμενα μέρη επιτρέπουν, όσον αφορά τους τομείς που απαριθμούνται στο παράρτημα 5 της παρούσας συμφωνίας, την προσωρινή μετακίνηση φυσικών προσώπων που είναι αντιπρόσωποι κοινοτικής ή ρωσικής εταιρείας και ζητούν προσωρινή είσοδο με σκοπό να διαπραγματευθούν την πώληση διασυνοριακών υπηρεσιών ή να προβούν σε συμφωνίες για την πώληση διασυνοριακών υπηρεσιών για λογαριασμό της εταιρείας αυτής, εφόσον οι αντιπρόσωποι αυτοί δεν προβαίνουν σε άμεση πώληση προς το κοινό και δεν παρέχουν οι ίδιοι τέτοιες υπηρεσίες.

Άρθρο 38

1. Για τους τομείς που απαριθμούνται στο παράρτημα 5, κάθε συμβαλλόμενο μέρος ρυθμίζει τους όρους της διασυνοριακής παροχής υπηρεσιών στο έδαφός του. Στο βαθμό που οι ρυθμίσεις αυτές έχουν γενική ισχύ, εφαρμόζονται με τρόπο εύλογο, αμερόληπτο και αντικειμενικό.

2. Η παράγραφος 1 δεν θίγει τις διατάξεις των άρθρων 36 και 50.

3. Το αργότερο έως το πέρας του τρίτου έτους από την υπογραφή της συμφωνίας, τα συμβαλλόμενα μέρη εξετάζουν στο πλαίσιο του συμβουλίου συνεργασίας:

— τα μέτρα που εισήγαγαν τα συμβαλλόμενα μέρη από την υπογραφή της συμφωνίας, τα οποία επηρεάζουν τη διασυνοριακή παροχή υπηρεσιών που διέπει το άρθρο 36 και το

— κατά πόσον είναι δυνατό να αναλάβουν τα συμβαλλόμενα μέρη: — — την υποχρέωση να μην εφαρμόζουν μέτρα ή να αναλαμβάνουν δράσεις που καθιστούν, ενδεχομένως, τους όρους για την παροχή διασυνοριακών υπηρεσιών, οι οποίες διέπονται από το άρθρο 36, περιοριστικότερους από τους όρους που ισχύουν κατά την εποχή της εν λόγω εξέτασης ή — άλλες υποχρεώσεις που επηρεάζουν την ελευθερία δράσης τους — σε τομείς που αποτελούν αντικείμενο συμφωνίας μεταξύ των συμβαλλομένων μερών, όσον αφορά τις υποχρεώσεις που αναλαμβάνονται δυνάμει του άρθρου 36.

Εάν μετά από αυτή την εξέταση ένα από τα συμβαλλόμενα μέρη εκφράσει την άποψη ότι τα μέτρα που εισήγαγε το αντισυμβαλλόμενο μέρος μετά την υπογραφή της συμφωνίας οδηγούν σε σαφώς πιο περιοριστική κατάσταση από εκείνη που επικρατούσε κατά την ημερομηνία υπογραφής της συμφωνίας όσον αφορά τη διασυνοριακή παροχή υπηρεσιών, που διέπεται από το άρθρο 36, το πρώτο συμβαλλόμενο μέρος μπορεί να ζητήσει από το αντισυμβαλλόμενο μέρος τη διεξαγωγή διαβουλεύσεων. Στην περίπτωση αυτή ισχύουν οι διατάξεις του μέρους Α του παραρτήματος 8.

4. Για την προώθηση των στόχων του παρόντος άρθρου, λαμβάνονται μέτρα όπως εξαγγέλλεται στο μέρος Β του παραρτήματος 8.

5. Οι διατάξεις του παρόντος άρθρου δεν θίγουν τις διατάξεις του άρθρου 51. Τα θέματα που καλύπτει το άρθρο 51 διέπονται αποκλειστικά και μόνο από τις διατάξεις του, αποκλειομένης κάθε άλλης διάταξης.

Άρθρο 39

1. Σχετικά με τις θαλάσσιες μεταφορές, τα συμβαλλόμενα μέρη αναλαμβάνουν την υποχρέωση να εφαρμόζουν αποτελεσματικά την αρχή της απρόσκοπτης πρόσβασης στη διεθνή αγορά και τις μεταφορές με εμπορικούς όρους.

α) Η ανωτέρω διάταξη δεν θίγει τα δικαιώματα και τις υποχρεώσεις που απορρέουν από τη σύμβαση των Ηνωμένων Εθνών για τον κώδικα συμπεριφοράς των ομίλων τακτικών γραμμών (Liner Conference), όπως εφαρμόζεται στα συμβαλλόμενα μέρη της παρούσας συμφωνίας. Οι ναυτιλιακές εταιρείες τακτικών γραμμών εκτός ομίλων, είναι ελεύθερες να λειτουργούν ανταγωνιστικά προς έναν όμιλο, υπό την προϋπόθεση ότι τηρούν την αρχή του θεμιτού ανταγωνισμού στις συναλλαγές.

β) Τα συμβαλλόμενα μέρη επιβεβαιώνουν την προσήλωσή τους στην αρχή του ελεύθερου ανταγωνισμού, ως ουσιαστικού στοιχείου του εμπορίου ξηρού και υγρού χύδην φορτίου.

2. Κατά την εφαρμογή των αρχών της παραγράφου 1, τα συμβαλλόμενα μέρη:

α) δεν εφαρμόζουν στις μεταξύ τους εμπορικές συναλλαγές και από την έναρξη ισχύος της παρούσας συμφωνίας, τις διατάξεις για την κατανομή του φορτίου που προβλέπουν οι διμερείς συμφωνίες μεταξύ των κρατών μελών της Κοινότητας και της πρώην Σοβιετικής Ένωσης 7

β) δεν εισάγουν διακανονισμούς κατανομής του φορτίου σε μελλοντικές διμερείς συμφωνίες με τρίτες χώρες, σχετικά με το εμπόριο ξηρού και υγρού χύδην φορτίου και το εμπόριο των τακτικών γραμμών. Ωστόσο, κάτι τέτοιο δεν αποκλείει την δυνατότητα εισαγωγής τέτοιων διακανονισμών, όσον αφορά το φορτίο τακτικών γραμμών, στις εξαιρετικές εκείνες περιπτώσεις που οι ναυτιλιακές εταιρείες τακτικών γραμμών ενός από τα συμβαλλόμενα μέρη της παρούσας συμφωνίας δεν θα είχαν με άλλο τρόπο την ευκαιρία να συναλλάσσονται με την εν λόγω τρίτη χώρα 7

γ) καταργούν, από την έναρξη ισχύος της παρούσας συμφωνίας, όλα τα μονομερή μέτρα, τα διοικητικά, τεχνικά και άλλα εμπόδια που συνιστούν έμμεσο περιορισμό ή εισάγουν διακρίσεις ως προς την ελεύθερη παροχή υπηρεσιών στον τομέα των διεθνών θαλάσσιων μεταφορών.

Κάθε συμβαλλόμενο μέρος χορηγεί, μεταξύ άλλων, στα σκάφη με σημαία του αντισυμβαλλόμενου μέρους που χρησιμοποιούνται για τη μεταφορά εμπορευμάτων, επιβατών ή και για τα δύο, όχι λιγότερο ευνοϊκή μεταχείριση από αυτήν που παρέχει στα δικά του σκάφη, όσον αφορά την πρόσβαση σε λιμένες ανοικτούς σε αλλοδαπά πλοία, τη χρησιμοποίηση της υποδομής και των βοηθητικών θαλάσσιων υπηρεσιών των λιμένων αυτών, καθώς και τα συναφή δικαιώματα και επιβαρύνσεις, τις τελωνειακές διευκολύνσεις και την παραχώρηση αγκυροβολίων και διευκολύνσεων για τη φόρτωση και εκφόρτωση.

3. Τα συμβαλλόμενα μέρη συμφωνούν ότι μετά την έναρξη ισχύος της παρούσας συμφωνίας και το αργότερο έως τις 31 Δεκεμβρίου 1996, διεξάγουν διαπραγματεύσεις σχετικά με το σταδιακό άνοιγμα των εσωτερικών πλωτών οδών, του κάθε συμβαλλομένου μέρους, στους υπηκόους και τις εταιρείες του αντισυμβαλλομένου μέρους όσον αφορά την ελευθερία παροχής διεθνών θαλάσσιων και ποτάμιων υπηρεσιών.

Άρθρο 40

Για να θεσπιστούν ευνοϊκοί όροι για τις σιδηροδρομικές μεταφορές μεταξύ των συμβαλλομένων μερών, συμφωνείται ότι και τα δύο μέρη προωθούν, στο πλαίσιο της παρούσας συμφωνίας και μέσω των κατάλληλων διμερών και πολυμερών μηχανισμών:

— τη διευκόλυνση των τελωνειακών και άλλων συνοριακών διαδικασιών διόδου για φορτία και τροχαίο υλικό,

— τη συνεργασία για τη δημιουργία του κατάλληλου τροχαίου υλικού που να πληρεί τις απαιτήσεις των διεθνών μεταφορών,

— την προσέγγιση των κανονισμών και διαδικασιών που διέπουν τις διεθνείς μεταφορές,

— τη διασφάλιση και ανάπτυξη της διεθνούς επιβατικής κίνησης μεταξύ των κρατών μελών και της Ρωσίας.

Άρθρο 41

Η συνεργασία εξασφαλίζει δίκαιες, ισόρροπες και ανταγωνιστικές συνθήκες για την αγορά εκτοξεύσεων και μεταφορών στο διάστημα, με βάση αξιόπιστους οικονομικούς παράγοντες. Ειδικότερα, λαμβάνονται μέτρα για την προώθηση της διαπραγμάτευσης και εφαρμογής πολυμερών κανόνων σχετικά με το διεθνές εμπόριο υπηρεσιών διαστημικών εκτοξεύσεων και μεταφορών.

Κατά τη μεταβατική περίοδο, έως το έτος 2000, συμφωνούνται όροι για την παροχή υπηρεσιών διαστημικών εκτοξεύσεων.

Άρθρο 42

Τα συμβαλλόμενα μέρη προσπαθούν να παρέχουν αμοιβαία κάθε δυνατή βοήθεια όσον αφορά τα μέτρα προωθήσεως του διασυνοριακού εμπορίου κινητών δορυφορικών μέσων επικοινωνίας στο έδαφος τους, σύμφωνα με τις αντίστοιχες νομοθεσίες, τις συνήθειες και τις συνθήκες. Το 1996, τα συμβαλλόμενα μέρη θα συναντηθούν για να μελετήσουν το ενδεχόμενο αμοιβαίας χορήγησης της μεταχείρισης του μάλλον ευνοουμένου κράτους όσον αφορά τις κινητές δορυφορικές υπηρεσίες.

Άρθρο 43

Για να εξασφαλισθεί η συντονισμένη ανάπτυξη των μεταφορών μεταξύ των συμβαλλομένων μερών, ανάλογα με τις εμπορικές τους ανάγκες, τα συμβαλλόμενα μέρη ενδέχεται, μετά την έναρξη ισχύος της παρούσας συμφωνίας, να συνάψουν ειδικές συμφωνίες σχετικά με τους όρους της αμοιβαίας πρόσβασης στην αγορά και της παροχής υπηρεσιών στον τομέα των μεταφορών, στο βαθμό που οι όροι αυτοί δεν καλύπτονται ήδη από την παρούσα συμφωνία. Οι συμφωνίες αυτές μπορούν να καλύπτουν έναν ή περισσότερους τρόπους μεταφορών.







ΚΕΦΑΛΑΙΟ IV

ΓΕΝΙΚΕΣ ΔΙΑΤΑΞΕΙΣ

Άρθρο 44

Για τους σκοπούς των κεφαλαίων II και III και του τίτλου V, δεν λαμβάνεται υπόψη η μεταχείριση που παρέχει η Κοινότητα, τα κράτη μέλη της ή η Ρωσία βάσει των υποχρεώσεων που έχουν αναληφθεί στο πλαίσιο των συμφωνιών οικονομικής ολοκλήρωσης.

Άρθρο 45

Οι εταιρείες που ελέγχονται από και ανήκουν αποκλειστικά σε κοινοτικές και ρωσικές εταιρείες απολαύουν επίσης από κοινού των διατάξεων των κεφαλαίων II και III του παρόντος τίτλου και εκείνων του τίτλου V.

Άρθρο 46

1. Οι διατάξεις του παρόντος τίτλου εφαρμόζονται με την επιφύλαξη περιορισμών για λόγους δημόσιας τάξης, δημόσιας ασφάλειας ή δημόσιας υγείας.

2. Δεν εφαρμόζονται σε δραστηριότητες που συνδέονται, έστω και περιστασιακά, με την άσκηση επίσημης εξουσίας στο έδαφος του ενός ή του άλλου μέρους.

Άρθρο 47

Το συμβούλιο συνεργασίας διατυπώνει συστάσεις σχετικά με την περαιτέρω ελευθέρωση των συναλλαγών στον τομέα των υπηρεσιών, λαμβάνοντας υπόψη την ανάπτυξη των σχετικών τομέων στα συμβαλλόμενα μέρη και τις άλλες διεθνείς υποχρεώσεις των συμβαλλόμενων μερών, ιδίως μετά τα τελικά αποτελέσματα των διαπραγματεύσεων για την Γενική Συμφωνία για το Εμπόριο Υπηρεσιών, εφεξής καλούμενο «GATS».

Άρθρο 48

Για τους σκοπούς του παρόντος τίτλου, καμία διάταξη της παρούσας συμφωνίας δεν παρεμποδίζει τα συμβαλλόμενα μέρη να εφαρμόζουν τη νομοθεσία και τις ρυθμίσεις τους, όσον αφορά την είσοδο και την παραμονή, την εργασία, τους όρους εργασίας, την εγκατάσταση φυσικών προσώπων και την παροχή υπηρεσιών, υπό τον όρο ότι, κατά την εφαρμογή της εν λόγω νομοθεσίας και ρυθμίσεων, δεν εξουδετερώνονται, ούτε περιορίζονται, τα οφέλη που απορρέουν για κάθε μέρος από ειδική διάταξη της παρούσας συμφωνίας. Η παρούσα διάταξη δεν θίγει την εφαρμογή του άρθρου 46.

Άρθρο 49

1. Η μεταχείριση του μάλλον ευνοουμένου κράτους που χορηγείται σύμφωνα με τις διατάξεις του παρόντος τίτλου ή του τίτλου V δεν ισχύει για τα φορολογικά οφέλη που παρέχουν ή θα παράσχουν στο μέλλον τα συμβαλλόμενα μέρη, βάσει συμφωνιών για την αποφυγή της διπλής φορολόγησης ή άλλων φορολογικών ρυθμίσεων.

2. Καμία διάταξη του παρόντος τίτλου ή του τίτλου V δεν απαγορεύει στα συμβαλλόμενα μέρη να υιοθετήσουν ή να εφαρμόσουν μέτρα που έχουν σκοπό να αποτρέψουν την φοροαποφυγή ή τη φοροδιαφυγή, δυνάμει φορολογικών διατάξεων των συμφωνιών για την αποφυγή της διπλής φορολογίας, άλλων φορολογικών ρυθμίσεων ή της εθνικής φορολογικής νομοθεσίας.

3. Καμία διάταξη του παρόντος τίτλου ή του τίτλου V δεν απαγορεύει στα κράτη μέλη ή στη Ρωσία να κάνουν διάκριση, κατά την εφαρμογή των σχετικών διατάξεων της φορολογικής νομοθεσίας τους, μεταξύ των φορολογουμένων, των οποίων η κατάσταση δεν είναι πανομοιότυπη, ιδίως όσον αφορά τον τόπο κατοικίας τους.

Άρθρο 50

Με την επιφύλαξη των άρθρων 32 και 37, οι διατάξεις των κεφαλαίων II, III και IV δεν μπορούν να ερμηνευθούν έτσι ώστε να επιτρέπουν:

— στους υπηκόους των κρατών μελών ή της Ρωσίας να εισέρχονται ή να παραμένουν στο έδαφος της Ρωσίας ή της Κοινότητας, αντίστοιχα, με οποιαδήποτε ιδιότητα, και ιδίως ως μέτοχοι ή εταίροι μιας εταιρείας, ως διευθυντές ή υπάλληλοι της εταιρείας αυτής ή ως προμηθευτές ή αποδέκτες υπηρεσιών,

— στις κοινοτικές θυγατρικές ή υποκαταστήματα ρωσικών εταιρειών να απασχολούν ή να επιτρέπουν την απασχόλησης ρώσων υπηκόων στο έδαφος της Κοινότητας,

— στις ρωσικές θυγατρικές ή υποκαταστήματα κοινοτικών εταιρειών να απασχολούν ή να επιτρέπουν την απασχόληση υπηκόων των κρατών μελών στο έδαφος της Ρωσίας,

— στις ρωσικές εταιρείες ή τις κοινοτικές θυγατρικές ή υποκαταστήματα ρωσικών εταιρειών να αποσπούν εργαζόμενους ρώσους υπηκόους, για να εργασθούν για λογαρισμό και υπό τον έλεγχο άλλων προσώπων, με προσωρινές συμβάσεις εργασίας,

— στις κοινοτικές εταιρείες ή τις ρωσικές θυγατρικές ή υποκαταστήματα κοινοτικών εταιρειών να αποσπούν εργαζομένους, υπηκόους των κρατών μελών, για να εργασθούν για λογαρισμό και υπό τον έλεγχο άλλων, με προσωρινές συμβάσεις εργασίας.

Άρθρο 51

1. Αρχής γενομένης από την πρώτη ημέρα του μήνα πριν από την έναρξη ισχύος των σχετικών υποχρεώσεων της GATS, η μεταχείριση που παρέχεται από το ένα συμβαλλόμενο μέρος στο άλλο, δυνάμει της παρούσας συμφωνίας, για τους τομείς ή τα μέτρα που καλύπτονται από την GATS, δεν είναι σε καμία περίπτωση λιγότερο ευνοϊκή από αυτήν που παρέχεται από το εν λόγω συμβαλλόμενο μέρος, δυνάμει της GATS, για κάθε τομέα, υποτομέα και μορφή παροχής υπηρεσιών.

2. Χωρίς να θίγεται ο αυτόματος χαρακτήρας των διατάξεων της παραγράφου 1, το συμβαλλόμενο μέρος που έχει αναλάβει υποχρεώσεις δυνάμει της GATS ενημερώνει το αντισυμβαλλόμενο μέρος, όσον αφορά τις σχετικές διατάξεις και τις συνεπακόλουθες προσαρμογές της παρούσας συμφωνίας.

3. Εντός ενός μηνός από της παραλαβής, εκ μέρους του συμβαλλομένου μέρους, που έχει αναλάβει υποχρεώσεις δυνάμει της GATS, των πληροφοριών που αναφέρονται στην παράγραφο 2, το αντισυμβαλλόμενο μέρος έχει τη δυνατότητα να ενημερώνει το πρώτο συμβαλλόμενο μέρος σχετικά με την πρόθεσή του να επιφέρει προσαρμογές στις υποχρεώσεις του που απορρεούν από τον παρόντα τίτλο, και δη ως εξής:

— στην περίπτωση που ένας τομέας, υποτομέας ή μορφή παροχής υπηρεσιών εξαιρείται από τη συμφωνία, ή έχει περιορισθεί η εμβέλειά του ή έχει εξαρτηθεί από την πλήρωση προϋποθέσεων σύμφωνα με την παράγραφο 1, μπορεί να εξαιρεθεί ο ίδιος τομέας, υποτομέας ή μορφή παροχής υπηρεσιών ή να περιορισθεί η εμβέλειά του, κατά τον ίδιο τρόπο, ή να εξαρτηθεί από την τήρηση των ίδιων ή όμοιων προϋποθέσεων.

4. Οι προσαρμογές αυτές, που επιφέρει το αντισυμβαλλόμενο μέρος, θα πρέπει να οδηγούν στην αποκατάσταση της ισορροπίας των υποχρεώσεων μεταξύ των συμβαλλομένων μερών.

5. Στην περίπτωση που ένα συμβαλλόμενο μέρος θεωρήσει ότι οι προσαρμογές βάσει της παραγράφου 3 δεν οδήγησαν στην αποκατάσταση της ισορροπίας των υποχρεώσεων μεταξύ των συμβαλλομένων μερών, το μέρος αυτό μπορεί να ζητήσει από το αντισυμβαλλόμενο μέρος τη διεξαγωγή διαβουλεύσεων εντός 30 ημερών, προκειμένου να βρεθεί ικανοποιητική λύση με την κατάλληλη προσαρμογή των υποχρεώσεων που απορρέουν από τον παρόντα τίτλο.

6. Εάν εντός 30 ημερών από την έναρξη των διαβουλεύσεων αυτών δεν βρεθεί ικανοποιητική λύση, εφαρμόζονται, κατόπιν αιτήσεως οποιουδήποτε εκ των συμβαλλομένων μερών, οι διαδικασίες του άρθρου 101.







ΤΙΤΛΟΣ V

ΠΛΗΡΩΜΕΣ ΚΑΙ ΚΕΦΑΛΑΙΑ

Άρθρο 52

1. Τα συμβαλλόμενα μέρη αναλαμβάνουν την υποχρέωση να εγκρίνουν, σε ελεύθερα μετατρέψιμο νόμισμα, όλες τις τρέχουσες πληρωμές μεταξύ των μονίμων κατοίκων της Κοινότητας και της Ρωσίας που αφορούν την κυκλοφορία εμπορευμάτων, υπηρεσιών ή προσώπων, σύμφωνα με τις διατάξεις της παρούσας συμφωνίας.

2. Εξασφαλίζεται η ελεύθερη κυκλοφορία κεφαλαίων μεταξύ των μονίμων κατοίκων της Κοινότητας και της Ρωσίας υπό μορφή άμεσων επενδύσεων, που πραγματοποιούνται για εταιρείες, οι οποίες συνιστώνται σύμφωνα με τη νομοθεσία της χώρας υποδοχής, και τις επενδύσεις που πραγματοποιούνται σύμφωνα με τις διατάξεις του κεφαλαίου II του τίτλου IV, καθώς και η μεταφορά στο εξωτερικό των εν λόγω επενδύσεων, συμπεριλαμβανομένων των αντισταθμιστικών πληρωμών, που προέρχονται από απαλλοτριώσεις, εθνικοποιήσεις ή μέτρα ισοδύναμου αποτελέσματος, και όλων των κερδών που απορρέουν από αυτές.

3. Οι διατάξεις της παραγράφου 2 δεν εμποδίζουν τη Ρωσία να εφαρμόζει περιορισμούς στις άμεσες επενδύσεις στο εξωτερικό που πραγματοποιούνται από μόνιμους κατοίκους της Ρωσίας. Πέντε έτη μετά την έναρξη ισχύος της παρούσας συμφωνίας, τα μέρη διαβουλεύονται σχετικά με τη διατήρηση των περιορισμών αυτών, με βάση όλες τις κατάλληλες εκτιμήσεις νομισματικού, φορολογικού και χρηματοοικονομικού χαρακτήρα.

4. Στις μεταφορές σχετικά με την κίνηση κεφαλαίων που αναφέρονται στην παράγραφο 2 εφαρμόζεται η ίδια τιμή συναλλάγματος με εκείνη που εφαρμόζεται στις τρέχουσες συναλλαγές.

5. Με την επιφύλαξη των παραγράφων 6 και 7, μετά από μεταβατική περίοδο 5 ετών από την έναρξη ισχύος της παρούσας συμφωνίας, τα μέρη δεν εισάγουν νέους περιορισμούς στην κυκλοφορία των κεφαλαίων και τις σχετικές τρέχουσες πληρωμές μεταξύ των μονίμων κατοίκων της Κοινότητας και της Ρωσίας, ούτε καθιστούν πιο περιοριστικούς τους υφιστάμενους διακανονισμούς. Ωστόσο, η εισαγωγή περιορισμών κατά τη μεταβατική περίοδο που αναφέρεται στην πρώτη πρόταση της παρούσας παραγράφου δεν θίγει τα δικαιώματα και τις υποχρεώσεις των μερών που αναφέρονται στις παραγράφους 2, 3, 4 και 9 του παρόντος άρθρου.

6. Μόλις αρχίσει να ισχύει η απαγόρευση που αναφέρεται στην παράγραφο 5 και με την επιφύλαξη των παραγράφων 1 και 2, όταν, σε εξαιρετικές περιστάσεις, η κίνηση κεφαλαίων μεταξύ Κοινότητας και Ρωσίας προκαλεί, ή απειλεί να προκαλέσει, σοβαρές δυσχέρειες για την εφαρμογή της συναλλαγματικής ή νομισματικής πολιτικής της Κοινότητας ή της Ρωσίας, η Κοινότητα και η Ρωσία, αντίστοιχα, μπορούν να λάβουν μέτρα διασφάλισης, όσον αφορά την κίνηση κεφαλαίων μεταξύ τους, για περίοδο που δεν υπερβαίνει τους έξι μήνες, εφόσον τα μέτρα αυτά είναι απολύτως αναγκαία.

7. Όσον αφορά τις διατάξεις του παρόντος άρθρου, έως ότου επιτευχθεί πλήρης μετατρεψιμότητα του πρωσικού νομίσματος, κατά την έννοια του άρθρου VIII του καταστατικού του Διεθνούς Νομισματικού Ταμείου (ΔΝΤ), η Ρωσία έχει τη δυνατότητα να εφαρμόζει συναλλαγματικούς περιορισμούς, συνδεόμενους με τη χορήγηση ή ανάληψη βραχυπρόθεσμων και μεσοπρόθεσμων πιστώσεων, στο βαθμό που οι περιορισμοί αυτοί επιβάλλονται στη Ρωσία για τη χορήγηση τέτοιων πιστώσεων και επιτρέπονται από το καθεστώς της Ρωσίας στα πλαίσια του Διεθνούς Νομισματικού Ταμείου.

Η Ρωσία εφαρμόζει τους περιορισμούς αυτούς έτσι ώστε να μην εισάγονται διακρίσεις και να διαταράσσεται όσο το δυνατό λιγότερο η παρούσα συμφωνία. Η Ρωσία ενημερώνει ταχέως το συμβούλιο συνεργασίας σχετικά με τη θέσπιση των μέτρων αυτών και τις τυχόν τροποποιήσεις που επιφέρονται σ' αυτά.

8. Τα συμβαλλόμενα μέρη διαβουλεύονται με σκοπό να διευκολύνουν την κυκλοφορία των κεφαλαίων μεταξύ της Κοινότητας και της Ρωσίας, προκειμένου να επιτευχθούν οι στόχοι της παρούσας συμφωνίας. Τα συμβαλλόμενα μέρη προσπαθούν ιδίως να ελευθερώσουν περαιτέρω τις κινήσεις κεφαλαίου που αφορούν τις επενδύσεις χαρτοφυλακίου και τις εμπορικές πιστώσεις, καθώς και τις κινήσεις κεφαλαίου που αφορούν χρηματοπιστωτικά δάνεια και πιστώσεις, που χορηγούνται από μόνιμους κατοίκους της Κοινότητας σε μόνιμους κατοίκους της Ρωσίας. Το συμβούλιο συνεργασίας διατυπώνει κατάλληλες συστάσεις, εντός των πέντε πρώτων ετών από την έναρξη ισχύος της παρούσας συμφωνίας.

9. Τα συμβαλλόμενα μέρη χορηγούν αμοιβαία τη μεταχείριση του μάλλον ευνοουμένου κράτους, όσον αφορά την ελευθερία των τρεχουσών πληρωμών και των κινήσεων κεφαλαίου, καθώς και τις μεθόδους πληρωμής.







ΤΙΤΛΟΣ VI

ΑΝΤΑΓΩΝΙΣΜΟΣ, ΠΡΟΣΤΑΣΙΑ ΤΗΣ ΠΝΕΥΜΑΤΙΚΗΣ, ΒΙΟΜΗΧΑΝΙΚΗΣ ΚΑΙ ΕΜΠΟΡΙΚΗΣ ΙΔΙΟΚΤΗΣΙΑΣ ΚΑΙ ΝΟΜΟΘΕΤΙΚΗ ΣΥΝΕΡΓΑΣΙΑ

Άρθρο 53

Ανταγωνισμός

1. Τα συμβαλλόμενα μέρη συμφωνούν να καταργήσουν ή να άρουν, με την εφαρμογή των νομοθεσιών τους στον τομέα του ανταγωνισμού ή άλλως, τους περιορισμούς του ανταγωνισμού που προκαλούνται από τις επιχειρήσεις ή από κρατική παρέμβαση, εφόσον θίγουν το εμπόριο μεταξύ της Κοινότητας και της Ρωσίας.

2. Προκειμένου να επιτευχθούν οι στόχοι που αναφέρονται στην παράγραφο 1:

2.1. Τα συμβαλλόμενα μέρη μεριμνούν για τη θέσπιση και την εφαρμογή νομοθεσίας σχετικά με τους περιορισμούς του ανταγωνισμού από επιχειρήσεις που υπάγονται στη δικαιοδοσία τους.

2.2. Τα συμβαλλόμενα μέρη αποφεύγουν να χορηγήσουν εξαγωγικές ενισχύσεις που ευνοούν ορισμένες επιχειρήσεις ή την παραγωγή προϊόντων άλλων από τα βασικά προϊόντα. Τα συμβαλλόμενα μέρη δηλώνουν επίσης ότι είναι πρόθυμα να θεσπίσουν, από το τρίτο έτος μετά της έναρξης ισχύος της παρούσας συμφωνίας, αυστηρούς κανόνες, συμπεριλαμβανομένης της ρητής απαγόρευσης ορισμένων τύπων ενισχύσεων, όσον αφορά τις διάφορες άλλες ενισχύσεις που στρεβλώνουν ή απειλούν να στρεβλώσουν τον ανταγωνισμό, εφόσον θίγουν το εμπόριο μεταξύ της Κοινότητας και της Ρωσίας. Οι εν λόγω κατηγορίες ενισχύσεων και οι κανόνες που εφαρμόζονται σε καθεμία από αυτές καθορίζονται από κοινού, εντός τριών ετών από την έναρξη ισχύος της παρούσας συμφωνίας.

Κατόπιν αιτήσεως ενός συμβαλλομένου μέρους, το αντισυμβαλλόμενο μέρος παρέχει πληροφορίες για το δικό του καθεστώς ενισχύσεων ή για ειδικές περιπτώσεις κρατικών ενισχύσεων.

2.3. Κατά τη διάρκεια μεταβατικής περιόδου που λήγει πέντε έτη μετά την έναρξη ισχύος της παρούσας συμφωνίας, η Ρωσία μπορεί να λάβει μέτρα αντίθετα προς την παράγραφο 2.2 δεύτερη πρόταση, υπό την προϋπόθεση ότι τα μέτρα αυτά θεσπίζονται και εφαρμόζονται στις περιστάσεις που αναφέρονται στο παράρτημα 9.

2.4. Στην περίπτωση κρατικών μονοπωλίων εμπορικού χαρακτήρα, τα συμβαλλόμενα μέρη δηλώνουν ότι είναι πρόθυμα να διασφαλίσουν, από το τρίτο έτος μετά την έναρξη ισχύος της συμφωνίας αυτής, ότι δεν θα υφίστανται διακρίσεις μεταξύ των υπηκόων και εταιρειών των συμβαλλομένων μερών, όσον αφορά τους όρους προμήθειας ή εμπορίας των προϊόντων.

Στην περίπτωση δημόσιων επιχειρήσεων ή επιχειρήσεων, στις οποίες τα κράτη μέλη ή η Ρωσία χορηγούν αποκλειστικά δικαιώματα, τα μέρη δηλώνουν ότι είναι πρόθυμα να διασφαλίσουν, από το τρίτο έτος μετά την έναρξη ισχύος της παρούσας συμφωνίας, ότι δεν εισάγονται ούτε διατηρούνται μέτρα που στρεβλώνουν το εμπόριο μεταξύ της Κοινότητας και της Ρωσίας σε βαθμό που αντίκειται προς τα αντίστοιχα συμφέροντα των συμβαλλομένων μερών. Η παρούσα διάταξη δεν παρεμποδίζει την εκτέλεση, νομικά ή πραγματικά, των επιμέρους καθηκόντων που ανατίθενται στις επιχειρήσεις αυτές.

2.5. Η περίοδος που ορίζεται στις παραγράφους 2.2 και 2.4 μπορεί να παραταθεί με συμφωνία των συμβαλλομένων μερών.

3. Κατόπιν αιτήσεως της Κοινότητας ή της Ρωσίας, διεξάγονται ενδεχομένως διαβουλεύσεις στο πλαίσιο της επιτροπής συνεργασίας για τους περιορισμούς ή τη στρέβλωση του ανταγωνισμού που αναφέρονται στις παραγράφους 1 και 2, και για την εφαρμογή των σχετικών κανόνων τους, με την επιφύλαξη των περιορισμών που επιβάλλουν οι νομοθεσίες, οι σχετικές με την κοινολόγηση των πληροφοριών, την εμπιστευτικότητα και το επιχειρηματικό απόρρητο. Οι εν λόγω διαβουλεύσεις μπορούν να αφορούν και προβλήματα ερμηνείας των παραγράφων 1 και 2.

4. Το συμβαλλόμενο μέρος που διαθέτει πείρα όσον αφορά την εφαρμογή των κανόνων ανταγωνισμού, είναι διατεθειμένο να παράσχει στο αντισυμβαλλόμενο μέρος, μετά την υποβολή σχετικού αιτήματος και σύμφωνα με τους διαθέσιμους πόρους, την τεχνική βοήθεια που είναι απαραίτητη για την ανάπτυξη και εφαρμογή των εν λόγω κανόνων.

5. Οι παραπάνω διατάξεις δεν θίγουν σε καμία περίπτωση τα δικαιώματα των συμβαλλομένων μερών να εφαρμόζουν κατάλληλα μέτρα, ιδίως εκείνα που αναφέρονται στο άρθρο 18, για να αντιμετωπίσουν τη στρέβλωση του εμπορίου.

Άρθρο 54

Προστασία της πνευματικής, βιομηχανικής και εμπορικής ιδιοκτησίας

1. Σύμφωνα με τις διατάξεις του παρόντος άρθρου και του παραρτήματος 10, τα συμβαλλόμενα μέρη επιβεβαιώνουν τη σημασία που αποδίδουν στην εξασφάλιση ουσιαστικής και κατάλληλης προστασίας και τήρησης των δικαιωμάτων πνευματικής, βιομηχανικής και εμπορικής ιδιοκτησίας.

2. Τα μέρη επιβεβαιώνουν τη σημασία που αποδίδουν στις υποχρεώσεις που απορρέουν από τις ακόλουθες πολυμερείς συμβάσεις:

— τη σύμβαση του Παρισιού για την προστασία της βιομηχανικής ιδιοκτησίας (πράξη της Στοκχόλμης, 1967, όπως τροποποιήθηκε το 1979),

— τη συμφωνία της Μαδρίτης σχετικά με τη διεθνή καταχώρηση σημάτων (πράξη της Στοκχόλμης, 1967, όπως τροποποιήθηκε το 1979),

— τη συμφωνία της Νίκαιας σχετικά με τη διεθνή ταξινόμηση αγαθών και υπηρεσιών για τη καταχώρηση σημάτων (Γενεύη 1977, όπως τροποποιήθηκε το 1979),

— τη συνθήκη της Βουδαπέστης σχετικά με τη διεθνή αναγνώριση της κατάθεσης μικροοργανισμών για τις διαδικασίες καταχώρησης διπλωμάτων ευρεσιτεχνίας (1977, όπως τροποποιήθηκε το 1980),

— τη συνθήκη συνεργασίας σε θέματα διπλωμάτων ευρεσιτεχνίας (Ουάσιγκτον 1970, όπως τροποποιήθηκε το 1979 και το 1984),

— το πρωτόκολλο σχετικά με τη συμφωνία της Μαδρίτης όσον αφορά τη διεθνή καταχώρηση σημάτων (Μαδρίτη 1989).

3. Η εφαρμογή των διατάξεων του παρόντος άρθρου και του παραρτήματος 10 επανεξετάζεται τακτικά από τα συμβαλλόμενα μέρη, σύμφωνα με το άρθρο 90. Σε περίπτωση προβλημάτων σε θέματα πνευματικής, βιομηχανικής και εμπορικής ιδιοκτησίας που μπορούν να στρεβλώσουν τους όρους του εμπορίου, διεξάγονται επειγόντως διαβουλεύσεις, κατ' αίτηση ενός των συμβαλλομένων μερών, για να εξευρεθούν αμοιβαία ικανοποιητικές λύσεις.

Άρθρο 55

Νομοθετική συνεργασία

1. Τα συμβαλλόμενα μέρη αναγνωρίζουν ότι σημαντική προϋπόθεση για την ενίσχυση των οικονομικών δεσμών μεταξύ της Ρωσίας και της Κοινότητας είναι η προσέγγιση της νομοθεσίας. Η Ρωσία καταβάλλει κάθει δυνατή προσπάθεια προκειμένου να εξασφαλίσει ότι η νομοθεσία της θα συμβιβαστεί σταδιακά με τη νομοθεσία της Κοινότητας.

2. Η προσέγγιση των νομοθεσιών αφορά ειδικότερα και τους ακόλουθους τομείς: εταιρικό δίκαιο, τραπεζικό δίκαιο, λογιστική και φορολογία εταιρειών, προστασία των εργαζομένων στο χώρο εργασίας, χρηματοπιστωτικές υπηρεσίες, κανόνες ανταγωνισμού, δημόσιες συμβάσεις, προστασία της υγείας και της ζωής των ανθρώπων, των ζώων και των φυτών, προστασία του περιβάλλοντος, προστασία των καταναλωτών, έμμεση φορολογία, τελωνειακό δίκαιο, τεχνικούς κανόνες και πρότυπα, νομοθεσία και κανονισμούς για την πυρηνική ενέργεια, μεταφορές.







ΤΙΤΛΟΣ VII

ΟΙΚΟΝΟΜΙΚΗ ΣΥΝΕΡΓΑΣΙΑ

Άρθρο 56

1. Η Κοινότητα και η Ρωσία προωθούν ευρεία οικονομική συνεργασία προκειμένου να συμβάλουν στην ανάπτυξη των οικονομιών τους, στη δημιουργία ευνοϊκού διεθνούς οικονομικού περιβάλλοντος και στην ολοκλήρωση μεταξύ της Ρωσίας και της ευρύτερης περιοχής συνεργασίας στην Ευρώπη. Η συνεργασία αυτή θα ενισχύσει και θα αναπτύξει τους οικονομικούς δεσμούς, προς όφελος και των δύο μερών.

2. Οι πολιτικές και τα άλλα μέτρα των συμβαλλομένων μερών που αφορούν τον παρόν τίτλο, θα πρέπει ιδίως να συμβάλουν στην πραγματοποίηση οικονομικών και κοινωνικών μεταρρυθμίσεων και στην αναδιάρθρωση της Ρωσίας, σε συνάρτηση με τις απαιτήσεις της διαρκούς και σταθερής ανάπτυξης και της αρμονικής κοινωνικής ανάπτυξης 7 στις πολιτικές αυτές θα εντάσσεται πλήρως και η περιβαλλοντική διάσταση.

3. Για το σκοπό αυτό, η συνεργασία θα καλύπτει, μεταξύ άλλων, τους ακόλουθους τομείς:

— την ανάπτυξη των αντίστοιχων τομέων βιομηχανίας και μεταφορών,

— τη διερεύνηση νέων πηγών εφοδιασμού και νέων αγορών,

— την προώθηση της τεχνολογικής και επιστημονικής προόδου,

— την προώθηση σταθερής ανάπτυξης των κοινωνικών και ανθρώπινων πόρων, καθώς και της τοπικής απασχόλησης,

— την προώθηση της περιφερειακής συνεργασίας με σκοπό την αρμονική, διαρκή και σταθερή της ανάπτυξη.

4. Πέρα από τη θέσπιση εταιρικής σχέσης και συνεργασίας μεταξύ αυτών, τα συμβαλλόμενα μέρη θεωρούν απαραίτητο να διατηρήσουν και να αναπτύξουν τη συνεργασία με τα άλλα ευρωπαϊκά κράτη και τις άλλες χώρες της πρώην ΕΣΣΔ με σκοπό την αρμονική ανάπτυξη της περιοχής ενώ θα καταβάλλουν κάθε προσπάθεια για να ευνοήσουν τη διαδικασία αυτή.

5. Ενδεχομένως, η Κοινότητα μπορεί να υποστηρίζει την οικονομική και τις άλλες μορφές συνεργασίας που προβλέπει η παρούσα συμφωνία, βάσει των σχετικών κανονισμών του Συμβουλίου για την τεχνική συνδρομή προς τις χώρες της πρώην ΕΣΣΔ, και λαμβανομένων υπόψη των προτεραιοτήτων που συμφωνούνται μεταξύ των συμβαλλομένων μερών. Θα μπορούσε επίσης ενδεχομένως να παρασχεθεί στήριξη μέσω των λοιπών διαθέσιμων κοινοτικών μέσων.

Τα μέρη αποδίδουν ιδιαίτερη προσοχή στα μέτρα που μπορούν να ενισχύσουν τη συνεργασία με τις άλλες χώρες της πρώην ΕΣΣΔ.

6. Οι διατάξεις του παρόντος τίτλου δεν θίγουν την εφαρμογή των κανόνων ανταγωνισμού των συμβαλλομένων μερών και τις ειδικές διατάξεις της παρούσας συμφωνίας περί ανταγωνισμού που εφαρμόζονται στις επιχειρήσεις.

Άρθρο 57

Βιομηχανική συνεργασία

1. Η συνεργασία επιδιώκει να προωθήσει ιδίως τα εξής:

— την ανάπτυξη επιχειρηματικών δεσμών μεταξύ των οικονομικών φορέων, συμπεριλαμβανομένων των μικρομεσαίων επιχειρήσεων,

— τη βελτίωση της διαχείρισης των επιχειρήσεων,

— τη διαδικασία ιδιωτικοποίησης στο πλαίσιο της οικονομικής αναδιάρθρωσης, και της ενίσχυσης του ιδιωτικού τομέα,

— τις προσπάθειες που καταβάλλονται στο δημόσιο και ιδιωτικό τομέα για την αναδιάρθρωση και τον εκσυγχρονισμό της βιομηχανίας, κατά την περίοδο μετάβασης προς την οικονομία αγοράς και υπό συνθήκες που διασφαλίζουν την προστασία του περιβάλλοντος και τη σταθερή και διαρκή ανάπτυξη,

— τη μετατροπή των πολεμικών βιομηχανιών,

— τον καθορισμό κατάλληλων εμπορικών κανόνων και πρακτικών, καθώς και τη μεταφορά τεχνογνωσίας.

2. Οι πρωτοβουλίες στον τομέα της βιομηχανικής συνεργασίας λαμβάνουν υπόψη τις προτεραιότητες που καθορίζουν η Κοινότητα και η Ρωσία και αποβλέπουν κυρίως στα να δημιουργήσουν ευνοϊκό πλαίσιο για τις επιχειρήσεις, αν βελτιώσουν την τεχνογνωσία στον τομέα της διαχείρισης και να ευνοήσουν τη διαφάνεια όσον αφορά τις αγορές και τις συνθήκες των επιχειρήσεων.

Άρθρο 58

Προώθηση και προστασία των επενδύσεων

1. Σύμφωνα με τις εκάστοτε εξουσίες και αρμοδιότητες της Κοινότητας και των κρατών μελών, η συνεργασία αποβλέπει στη δημιουργία ευνοϊκών συνθηκών για να προσελκυσθούν οι εθνικές και ξένες επενδύσεις, μέσω ιδίως καλύτερων συνθηκών για την προστασία των επενδύσεων, τη μεταφορά κεφαλαίων και την ανταλλαγή πληροφοριών για τις επενδυτικές δυνατότητες.

2. Ειδικότερα, η συνεργασία αυτή επιδιώκει:

— τη σύναψη, εφόσον κρίνεται σκόπιμο, συμφωνιών μεταξύ των κρατών μελών και της Ρωσίας για την προώθηση και την προστασία των επενδύσεων,

— τη σύναψη, εφόσον κρίνεται σκόπιμο, συμφωνιών μεταξύ των κρατών μελών και της Ρωσίας για την αποφυγή διπλής φορολόγησης,

— την ανταλλαγή πληροφοριών σχετικά με τις επενδυτικές δυνατότητες, υπό μορφή, μεταξύ άλλων, εμπορικών εκθέσεων και πανηγύρεων, εβδομάδων συναντήσεων εμπορικού χαρακτήρα και άλλων εκδηλώσεων,

— την ανταλλαγή πληροφοριών για τη νομοθεσία, τους κανονισμούς και τις διοικητικές πρακτικές στον τομέα των επενδύσεων.

Άρθρο 59

Δημόσιες συμβάσεις

Τα συμβαλλόμενα μέρη συνεργάζονται για να αναπτύξουν συνθήκες ανοικτού ανταγωνισμού για την ανάθεση δημοσίων συμβάσεων, ιδίως μέσω πρόσκλησης για την υποβολή προσφορών.

Άρθρο 60

Πρότυπα και εκτίμηση της πιστότητας 7 προστασία των καταναλωτών

1. Στο πλαίσιο των αρμοδιοτήτων τους και σύμφωνα με τη νομοθεσία τους, τα συμβαλλόμενα μέρη λαμβάνουν μέτρα με σκοπό να μειώσουν τις διαφορές που υπάρχουν μεταξύ τους στον τομέα της μετρολογίας, της τυποποίησης και της πιστοποίησης, ευνοώντας την εφαρμογή πράξεων που έχουν συμφωνηθεί διεθνώς στους τομείς αυτούς.

Τα συμβαλλόμενα μέρη συνεργάζονται στενά στους προαναφερόμενους τομείς με τους οικείους ευρωπαϊκούς και άλλους διεθνείς οργανισμούς.

Ειδικότερα, τα μέρη ευνοούν την πρακτική συνεργασία μεταξύ των αντίστοιχων οργανισμών, με σκοπό την έναρξη διαπραγματεύσεων για τη σύναψη συμφωνιών αμοιβαίας αναγνώρισης στον τομέα της αξιολόγησης της πιστότητας.

2. Τα μέρη συνεργάζονται στενά στους προαναφερόμενους τομείς με σκοπό να εξασφαλισθεί η συμβατότητα των συστημάτων τους για την προστασία των καταναλωτών.

Η συνεργασία αυτή θα αποβλέπει ιδίως στη δημιουργία μόνιμων συστημάτων αμοιβαίας πληροφόρησης σχετικά με τα επικίνδυνα προϊόντα, τη βελτίωση των πληροφοριών που παρέχονται στους καταναλωτές, ιδίως όσον αφορά τις τιμές, τα χαρακτηριστικά των προσφερόμενων προϊόντων και υπηρεσιών, την ανάπτυξη των επαφών μεταξύ των αντιπροσώπων των συμφερόντων των καταναλωτών, και την αύξηση της συμβατότητας των πολιτικών για την προστασία των καταναλωτών.

Άρθρο 61

Μεταλλευτικά προϊόντα και πρώτες ύλες

1. Τα συμβαλλόμενα μέρη συνεργάζονται για να αναπτύξουν τους τομείς των μεταλλευτικών προϊόντων και των πρώτων υλών. Ιδιαίτερη προσοχή δίδεται στη συνεργασία στον τομέα των μη σιδηρούχων μετάλλων.

2. Η συνεργασία αφορά ιδίως:

— την ανταλλαγή πληροφοριών για όλα τα θέματα που ενδιαφέρουν τα συμβαλλόμενα μέρη σχετικά με τους τομείς των μεταλλευτικών προϊόντων και των μη σιδηρούχων μετάλλων, συμπεριλαμβανομένων των εμπορικών θεμάτων,

— τη θέσπιση και εφαρμογή νομοθεσίας στον τομέα του περιβάλλοντος,

— την κατάρτιση.

3. Τα συμβαλλόμενα μέρη επανεξετάζουν τακτικά τη συνεργασία αυτή στο πλαίσιο ειδικής επιτροπής ή οργανισμού που δημιουργείται σύμφωνα με τις διατάξεις του άρθρου 93.

4. Το παρόν άρθρο δεν θίγει τα άρθρα που αφορούν ειδικότερα τις πρώτες ύλες, ιδίως τα άρθρα 21, 65 και 66.

Άρθρο 62

Επιστήμη και τεχνολογία

1. Τα συμβαλλόμενα μέρη προωθούν τη διμερή συνεργασία στον τομέα της επιστημονικής έρευνας και τεχνολογικής ανάπτυξης (ΕΤΑ), για μη στρατιωτικούς σκοπούς, με βάση το κριτήριο του αμοιβαίου συμφέροντος, λαμβάνοντας υπόψη τους διαθέσιμους πόρους, την κατάλληλη πρόσβαση στα εκάστοτε προγράμματά τους, και υπό την προϋπόθεση τήρησης των κατάλληλων επιπέδων προστασίας των δικαιωμάτων πνευματικής, βιομηχανικής και εμπορικής ιδιοκτησίας.

2. Η συνεργασία στον τομέα της επιστήμης και τεχνολογίας καλύπτει:

— την ανταλλαγή επιστημονικών και τεχνικών πληροφοριών,

— τις κοινές δραστηριότητες ΕΤΑ,

— τις δραστηριότητες που συνδέονται με την κατάρτιση και τα προγράμματα κινητικότητας επιστημόνων, ερευνητών και τεχνικών των δύο πλευρών που ασχολούνται με την ΕΤΑ.

Όταν αυτή η συνεργασία πραγματοποιείται στο πλαίσιο των δραστηριοτήτων που συνδέονται με την εκπαίδευση ή/και κατάρτιση, πρέπει να διεξάγεται σύμφωνα με τις διατάξεις του άρθρου 63.

Κατά τη διεξαγωγή αυτών των δραστηριοτήτων συνεργασίας, ιδιαίτερη προσοχή δίδεται στον επαγγελματικό αναπροσανατολισμό των επιστημόνων, των μηχανικών, των ερευνητών και των τεχνικών που συμμετέχουν ή έχουν συμμετάσχει στην έρευνα ή/και στην παραγωγή όπλων μαζικής καταστροφής.

3. Η εν λόγω συνεργασία εφαρμόζεται σύμφωνα με τους ειδικούς διακανονισμούς που θα αποτελέσουν αντικείμενο διαπραγμάτευσης και θα συναφθούν σύμφωνα με τις διαδικασίες που θεσπίζει κάθε συμβαλλόμενο μέρος, οι οποίοι καθορίζουν, μεταξύ άλλων, κατάλληλες διατάξεις όσον αφορά τα δικαιώματα πνευματικής, βιομηχανικής και εμπορικής ιδιοκτησίας.

Άρθρο 63

Εκπαίδευση και κατάρτιση

1. Τα μέρη συνεργάζονται με σκοπό τη βελτίωση του επιπέδου της γενικής εκπαίδευσης και της επαγγελματικής εξειδίκευσης, τόσο στο δημόσιο όσο και στον ιδιωτικό τομέα.

2. Η συνεργασία εστιάζεται ιδίως στους ακόλουθους τομείς:

— τον εκσυγχρονισμό των συστημάτων ανωτάτης εκπαίδευσης και κατάρτισης της Ρωσίας,

— την κατάρτιση των στελεχών του δημόσιου και ιδιωτικού τομέα, καθώς και ανωτέρων δημοσίων υπαλλήλων ιδιαίτερα σε τομείς προτεραιότητας, οι οποίοι πρέπει να καθοριστούν,

— την συνεργασία μεταξύ των πανεπιστημίων και μεταξύ πανεπιστημίων και επιχειρήσεων,

— την κινητικότητα εκπαιδευτικών, πτυχιούχων, διοικητικών στελεχών, νέων επιστημόνων και ερευνητών, καθώς και των νέων εν γένει,

— την προώθηση των ευρωπαϊκών σπουδών στα κατάλληλα ιδρύματα,

— τη διδασκαλία των κοινοτικών καθώς και των ρωσικών γλωσσών,

— τη μεταπτυχιακή κατάρτιση διερμηνέων συνεδρίων,

— την κατάρτιση των δημοσιογράφων,

— την ανταλλαγή μεθόδων κατάρτισης και την προώθηση της χρησιμοποίησης σύγχρονων προγραμμάτων κατάρτισης και τεχνικού εξοπλισμού,

— την ανάπτυξη της τηλεμάθησης και των νέων τεχνολογιών κατάρτισης,

— την κατάρτιση εκπαιδευτικού προσωπικού.

3. Κάθε συμβαλλόμενο μέρος μπορεί να συμμετάσχει στα προγράμματα εκπαίδευσης και κατάρτισης του αντισυμβαλλόμενου μέρους, σύμφωνα με τις δικές του διαδικασίες, ενώ στη συνέχεια θα μπορούσαν, ενδεχομένως, να καθοριστούν θεσμικά πλαίσια και προγράμματα συνεργασίας με βάση τη συμμετοχή της Ρωσίας στο πρόγραμμα Tempus της Κοινότητας.

Άρθρο 64

Γεωργία και βιομηχανία μεταποίησης γεωργικών προϊόντων

Ο στόχος της συνεργασίας στον τομέα αυτό είναι να εκσυγχρονισθεί, να αναδιαρθωθεί και να ιδιωτικοποιηθεί ο τομέας της γεωργίας και της βιομηχανίας μεταποίησης γεωργικών προϊόντων στη Ρωσία, υπό συνθήκες που εξασφαλίζουν την προστασία του περιβάλλοντος. Η συνεργασία αυτή θα επιτευχθεί, μεταξύ άλλων, με την ανάπτυξη των ιδιωτικών γεωργικών εκμεταλλεύσεων και ιδιωτικών δικτύων διανομής, των μεθόδων αποθήκευσης, του μάρκετινγκ και της διαχείρισης, τον εκσυγχρονισμό της αγροτικής υποδομής και τη βελτίωση του γαιοχρηστικού σχεδιασμού, τη βελτίωση της παραγωγικότητας, της ποιότητας και της αποτελεσματικότητας, και τη μεταφορά τεχνολογίας και τεχνογνωσίας. Τα μέρη επιδιώκουν επίσης τη συμβατότητα μεταξύ των υγειονομικών και φυτοϋγειονομικών προτύπων.

Άρθρο 65

Ενέργεια

1. Τα μέρη συνεργάζονται, σύμφωνα με τις αρχές που διέπουν την οικονομία αγοράς και τον Ευρωπαϊκό Χάρτη Ενέργειας, στα πλαίσια της σταδιακής ολοκλήρωσης των ενεργειακών αγορών στην Ευρώπη.

2. Η συνεργασία καλύπτει, μεταξύ άλλων, τους ακόλουθους τομείς:

— τη βελτίωση της ποιότητας και της ασφάλειας του εφοδιασμού σε ενέργεια, με ορθολογικό, από οικονομικής και περιβαλλοντικής πλευράς, τρόπο,

— τη χάραξη ενεργειακής πολιτικής,

— τη βελτίωση της διαχείρισης και των κανονισμών του τομέα της ενέργειας σύμφωνα με μια οικονομία αγοράς,

— τη θέσπιση σειράς θεσμικών, νομικών, φορολογικών και άλλων προϋποθέσεων που απαιτούνται για να ενθαρρυνθεί η αύξηση του εμπορίου και των επενδύσεων στον τομέα της ενέργειας,

— την προώθηση της εξοικονόμησης ενέργειας και της ενεργειακής απόδοσης,

— τον εκσυγχρονισμό της ενεργειακής υποδομής, συμπεριλαμβανομένης της διασύνδεσης του εφοδιασμού σε αέριο και των ηλεκτρικών δικτύων,

— τις περιβαλλοντικές επιπτώσεις από την παραγωγή, παροχή και κατανάλωση ενέργειας προκειμένου να αποτροπούν ή να ελαχιστοποιηθούν οι ζημίες που προκαλούν οι δραστηριότητες αυτές στο περιβάλλον,

— τη βελτίωση των ενεργειακών τεχνολογιών για την παροχή και την τελική χρησιμοποίηση όλων των μορφών ενέργειας,

— τη διαχείριση και τεχνική κατάρτιση στον ενεργειακό τομέα.

Άρθρο 66

Τομέας της πυρηνικής ενέργειας

Σύμφωνα με τις κατ' ιδίαν εξουσίες και αρμοδιότητες της Κοινότητας και των κρατών μελών της, η συνεργασία στον τομέα της πυρηνικής ενέργειας για μη στρατιωτικούς σκοπούς, θα πραγματοποιηθεί, μεταξύ άλλων, με την εφαρμογή δύο συμφωνιών, για τη θερμοπυρηνική σύντηξη και την πυρηνική ασφάλεια που θα συνάψουν τα συμβαλλόμενα μέρη.

Άρθρο 67

Διάστημα

Με την επιφύλαξη του άρθρου 41, τα μέρη προωθούν, όπου δει, τη μακροπρόθεσμη συνεργασία για την έρευνα, την ανάπτυξη και τις εμπορικές εφαρμογές της διαστημικής έρευνας για μη στρατιωτικούς σκοπούς. Τα μέρη δίδουν ιδιαίτερη προσοχή στις πρωτοβουλίες που αξιοποιούν πλήρως, με βάση το κριτήριο του αμοιβαίου συμφέροντος, τη συμπληρωματικότητα των ιδιαίτερων δραστηριοτήτων τους.

Άρθρο 68

Κατασκευαστικός κλάδος

Τα μέρη συνεργάζονται στον κατασκευαστικό κλάδο, ιδίως στους τομείς που αναφέρονται στα άρθρα 55, 57, 60, 62, 63 και 77 της παρούσας συμφωνίας.

Η συνεργασία αυτή αποβλέπει, μεταξύ άλλων, στον εκσυγχρονισμό και στην αναδιάρθρωση του κατασκευαστικού κλάδου στη Ρωσία σύμφωνα με τις αρχές της οικονομίας αγοράς και λαμβανομένων δεόντως υπόψη των πτυχών του τομέα της υγείας, της ασφάλειας και του περιβάλλοντος.

Άρθρο 69

Περιβάλλον

1. Με βάση τον Ευρωπαϊκό Χάρτη Ενέργειας και τη διακήρυξη της διάσκεψης της Λουκέρνης του 1993, τα μέρη αναπτύσσουν και ενισχύουν τη συνεργασία τους στα θέματα περιβάλλοντος και υγείας.

2. Η συνεργασία έχει στόχο την καταπολέμηση της υποβάθμισης του περιβάλλοντος, και ιδίως:

— την αποτελεσματική παρακολούθηση των επιπέδων ρύπανσης και την αξιολόγηση του περιβάλλοντος 7 συστήματα πληροφοριών για την κατάσταση του περιβάλλοντος,

— την καταπολέμηση της τοπικής, περιφερειακής και διασυνοριακής ρύπανσης του αέρα και των υδάτων,

— την αποκατάσταση των οικοσυστημάτων,

— την σταθερή και διαρκή, αποτελεσματική και περιβαλλοντικά αποδεκτή παραγωγή και χρησιμοποίηση ενέργειας 7 την ασφάλεια των βιομηχανικών εγκαταστάσεων,

— την ταξινόμηση και ασφαλή χρησιμοποίηση των χημικών προϊόντων,

— την ποιότητα των νερών,

— τη μείωση, ανακύκλωση και ασφαλή διάθεση των αποβλήτων, την εφαρμογή της σύμβασης της Βασιλείας,

— τη μελέτη των περιβαλλοντικών επιπτώσεων της γεωργίας, της διάβρωσης των εδαφών και της χημικής ρύπανσης,

— την προστασία των δασών,

— τη διατήρηση της βιοποικιλότητας, των προστατευόμενων περιοχών και τη σταθερή και διαρκή χρησιμοποίηση και διαχείριση των βιολογικών πόρων,

— το σχεδιασμό των χρήσεων γης, συμπεριλαμβανομένων των δομικών κατασκευών και του πολεοδομικού σχεδιασμού,

— τη χρήση οικονομικών και φορολογικών μέσων,

— την παρακολούθηση των πλανητικών κλιματικών μεταβολών,

— την εκπαίδευση και ευαισθητοποίηση σε θέματα περιβάλλοντος,

— την εφαρμογή της σύμβασης Espoo για την εκτίμηση των περιβαλλοντικών επιπτώσεων σε διασυνοριακό πλαίσιο.

3. Η συνεργασία πραγματοποιείται, ιδίως, με τα ακόλουθα μέσα:

— προγραμματισμός αντιμετώπισης των καταστροφών και διαφόρων άλλων καταστάσεων έκτακτης ανάγκης,

— ανταλλαγές πληροφοριών και εμπειρογνωμόνων, μεταξύ άλλων όσον αφορά τη μεταφορά φιλικών προς το περιβάλλον τεχνολογιών και την ασφαλή και περιβαλλοντικά ορθή χρήση της βιοτεχνολογίας,

— κοινές ερευνητικές δραστηριότητες,

— σύγκλιση των νομοθεσιών με τα κοινοτικά πρότυπα,

— συνεργασία σε περιφερειακό επίπεδο, συμπεριλαμβανομένης της συνεργασίας στο πλαίσιο του Ευρωπαϊκού Οργανισμού Περιβάλλοντος που ίδρυσε η Κοινότητα, και σε διεθνές επίπεδο,

— ανάπτυξη στρατηγικών, ιδίως όσον αφορά σφαιρικά και κλιματολογικά θέματα, καθώς και την επίτευξη σταθερής και διαρκούς ανάπτυξης,

— μελέτες περιβαλλοντικών επιπτώσεων.

Άρθρο 70

Μεταφορές

Τα συμβαλλόμενα μέρη αναπτύσσουν και ενισχύουν τη συνεργασία τους στον τομέα των μεταφορών.

Η συνεργασία αυτή αποβλέπει, μεταξύ άλλων, στην αναδιάρθρωση και τον εκσυγχρονισμό των συστημάτων και δικτύων μεταφορών στη Ρωσία, καθώς και στην ανάπτυξη και εξασφάλιση, ενδεχομένως, της συμβατότητας των συστημάτων μεταφορών για την επίτευξη ολοκληρωμένου συστήματος μεταφορών.

Η συνεργασία περιλαμβάνει μεταξύ άλλων:

— τον εκσυγχρονισμό της διαχείρισης και της λειτουργίας των οδικών, σιδηροδρομικών, λιμενικών και αερολιμενικών εγκαταστάσεων,

— τον εκσυγχρονισμό και την ανάπτυξη των σιδηροδρομικών, πλωτών, οδικών, λιμενικών, αερολιμενικών και αεροπλοϊκών υποδομών, καθώς και τον εκσυγχρονισμό των κυριότερων αξόνων κοινού ενδιαφέροντος και των διευρωπαϊκών συνδέσεων για τους προαναφερόμενους τρόπους μεταφοράς,

— την προώθηση και ανάπτυξη των πολλαπλών συνδυασμένων μεταφορών,

— την προώθηση των κοινών προγραμμάτων έρευνας και ανάπτυξης,

— την προετοιμασία του νομοθετικού και θεσμικού πλαισίου για την ανάπτυξη και εφαρμογή της πολιτικής, καθώς και την ιδιωτικοποίηση του τομέα των μεταφορών.

Άρθρο 71

Ταχυδρομικές υπηρεσίες και τηλεπικοινωνίες

1. Τα συμβαλλόμενα μέρη επεκτείνουν και ενισχύουν τη συνεργασία στον τομέα αυτό με σκοπό τη σταδιακή ολοκλήρωση, στο τεχνικό επίπεδο, των κατ' ιδίαν τηλεπικοινωνιακών και ταχυδρομικών δικτύων τους. Για το σκοπό αυτό, θα αναλάβουν, ιδίως, τις ακόλουθες δράσεις:

— την ανταλλαγή πληροφοριών σχετικά με τις ταχυδρομικές και τηλεπικοινωνιακές υπηρεσίες, καθώς και τις πολιτικές στον τομέα των ραδιοτηλεοπτικών μεταδόσεων,

— την ανταλλαγή τεχνικών και άλλων πληροφοριών, την κατάρτιση και την παροχή συμβουλών,

— τη μεταφορά τεχνολογιών και τεχνογνωσίας,

— την επεξεργασία και διεξαγωγή κοινών έργων από τους κατάλληλους φορείς αμφοτέρων των συμβαλλομένων μερών,

— την προώθηση νέων υποδομών επικοινωνιών, κυρίως για να καλυφθούν οι ανάγκες των εμπορικών και δημόσιων οργανισμών,

— την προώθηση ευρωπαϊκών τεχνικών προτύπων, συστημάτων πιστοποίησης και κανονιστικών προεσεγγίσεων,

— τη συνεργασία για τη διασφάλιση των επικοινωνιών σε κρίσιμες περιστάσεις και την ανταλλαγή απόψεων με σκοπό την επεξεργασία κατευθυντήριων γραμμών με βάση τις οποίες οι φορείς μπορούν να συνεργάζονται σε περίπτωση καταστροφών, κ.λπ.

2. Οι δραστηριότητες αυτές εστιάζονται, μεταξύ άλλων, στους ακόλουθους τομείς προτεραιότητας:

— την ανάπτυξη και τον εκσυγχρονισμό ενός τομέα ολοκληρωμένων τηλεπικοινωνιών στη Ρωσία, στο πλαίσιο μεταρρυθμίσεων της αγοράς και δημιουργία της κατάλληλης κανονιστικής βάσης,

— τον εκσυγχρονισμό του τηλεπικοινωνιακού δικτύου της Ρωσίας και την ένταξή του, από τεχνικής πλευράς, στο ευρωπαϊκό και διεθνές δίκτυο,

— τη συνεργασία για την ανάπτυξη συστημάτων ανταλλαγής πληροφοριών και διαβίβασης δεδομένων μεταξύ των οργανισμών της Κοινότητας και της Ρωσίας,

— την ολοκλήρωση, από τεχνικής πλευράς, των διευρωπαϊκών τηλεπικοινωνιακών δικτύων,

— τον εκσυγχρονισμό των ταχυδρομικών και ραδιοτηλεοπτικών υπηρεσιών της Ρωσίας, συμπεριλαμβανομένων των νομικών και κανονιστικών πτυχών,

— τη διαχείριση των τηλεπικοινωνιακών, ταχυδρομικών και ραδιοτηλεοπτικών υπηρεσιών, στο μεταβολλόμενο οικονομικό πλαίσιο των δύο συμβαλλομένων μερών, συμπεριλαμβανομένων, μεταξύ άλλων, των οργανωτικών δομών, της στρατηγικής και του προγραμματισμού, των πολιτικών τιμολόγησης και των αρχών στον τομέα των προμηθειών.

Άρθρο 72

Χρηματοπιστωτικές υπηρεσίες

Τα συμβαλλόμενα μέρη συνεργάζονται με σκοπό να δημιουργήσουν και να αναπτύξουν κατάλληλο πλαίσιο στον τομέα των τραπεζικών υπηρεσιών, της ασφάλισης και άλλων χρηματοπιστωτικών υπηρεσιών στην Ρωσία, σύμφωνα με τις απαιτήσεις της οικονομίας αγοράς.

Η συνεργασία εστιάζεται:

— στην ανάπτυξη λογιστικών προτύπων που είναι κατάλληλα για την οικονομία ελεύθερης αγοράς και τα οποία συμβιβάζονται με τα πρότυπα που θεσπίζουν τα κράτη μέλη,

— την αναδιάρθρωση του τραπεζικού, ασφαλιστικού και χρηματοπιστωτικού συστήματος,

— τη βελτίωση της παρακολούθησης και των κανονιστικών ρυθμίσεων των τραπεζικών, ασφαλιστικών και χρηματοπιστωτικών υπηρεσιών,

— την ανάπτυξη συμβατών λογιστικών συστημάτων,

— την ανταλλαγή πληροφοριών σχετικά με τις κατ' ιδίαν ισχύουσες ή υπό επεξεργασία νομοθεσίες,

— τον εκσυγχρονισμό της υποδομής των εμπορικών και ιδιωτικών τραπεζών.

Άρθρο 73

Περιφερειακή ανάπτυξη

Τα συμβαλλόμενα μέρη ενισχύουν τη συνεργασία τους στον τομέα της περιφερειακής ανάπτυξης και του σχεδιασμού χρήσεων γης.

Ενθαρρύνουν την ανταλλαγή πληροφοριών μεταξύ των εθνικών, περιφερειακών και τοπικών αρχών όσον αφορά την περιφερειακή πολιτική και την πολιτική σχεδιασμού χρήσεων γης, τις μεθόδους διαμόρφωσης περιφερειακών πολιτικών, με ιδιαίτερη έμφαση στην ανάπτυξη των μειονεκτικών περιοχών.

Επίσης, ενθαρρύνουν τις άμεσες επαφές μεταξύ των αντίστοιχων περιφερειών και των δημόσιων οργανισμών που είναι υπεύθυνοι για τον προγραμματισμό της περιφερειακής ανάπτυξης με σκοπό, μεταξύ άλλων, την ανταλλαγή μεθόδων και μορφών προώθησης της περιφερειακής ανάπτυξης.

Άρθρο 74

Κοινωνική συνεργασία

1. Όσον αφορά την υγεία και την ασφάλεια, τα συμβαλλόμενα μέρη αναπτύσσουν τη συνεργασία μεταξύ τους με σκοπό τη βελτίωση της προστασίας της υγείας και της ασφάλειας των εργαζομένων.

Η συνεργασία περιλαμβάνει, ιδίως, τα ακόλουθα:

— την εκπαίδευση και κατάρτιση σε θέματα υγείας και ασφάλειας, με ιδιαίτερη προσοχή στους τομείς δραστηριοτήτων υψηλού κινδύνου,

— την ανάπτυξη και προώθηση προληπτικών μέτρων για την καταπολέμηση των επαγγελματικών ασθενειών και άλλων παρόμοιων διαταραχών,

— την πρόληψη των κυριότερων κινδύνων ατυχημάτων και τη διαχείριση των τοξικών χημικών ουσιών,

— την έρευνα για τη διεύρυνση των γνώσεων όσον αφορά το περιβάλλον εργασίας, καθώς και την υγεία και την ασφάλεια των εργαζομένων.

2. Όσον αφορά την απασχόληση, η συνεργασία μεταξύ των μερών περιλαμβάνει κυρίως τεχνική βοήθεια για:

— τη βελτιστοποίηση της αγοράς εργασίας,

— τον εκσυγχρονισμό των υπηρεσιών για την εξεύρεση θέσεων εργασίας και παροχής συμβουλών,

— το σχεδιασμό και τη διαχείριση των προγραμμάτων αναδιάρθρωσης,

— την ενθάρρυνση της ανάπτυξης της τοπικής απασχόλησης,

— την ανταλλαγή πληροφοριών για τα προγράμματα ελαστικής απασχόλησης, περιλαμβανομένων εκείνων που ευνοούν την αυτοαπασχόληση και τις επιχειρηματικές δραστηριότητες.

3. Τα συμβαλλόμενα μέρη αποδίδουν ιδιαίτερη προσοχή στη συνεργασία για την κοινωνική προστασία που περιλαμβάνει, μεταξύ άλλων, τον προγραμματισμό και την εφαρμογή των μεταρρυθμίσεων στον τομέα της κοινωνικής ασφάλισης στη Ρωσία.

Οι μεταρρυθμίσεις αυτές σκοπό έχουν να αναπτύξουν στη Ρωσία μεθόδους προστασίας, εγγενείς στις οικονομίες αγοράς, ενώ θα καλύπτουν όλες τις μορφές κοινωνικής δραστηριότητας.

Η συνεργασία περιλαμβάνει επίσης την τεχνική βοήθεια για τη δημιουργία ιδρυμάτων κοινωνικής ασφάλισης με σκοπό να διευκολυνθεί η σταδιακή μετάβαση σε σύστημα που συνδυάζει τις μορφές προστασίας βάσει ατομικών και κοινωνικών εισφορών, καθώς και να αναπτυχθούν οι κατ' ιδίαν μη κυβερνητικές οργανώσεις που παρέχουν κοινωνικές υπηρεσίες.

Άρθρο 75

Τουρισμός

Τα συμβαλλόμενα μέρη εντείνουν και αναπτύσσουν τη συνεργασία τους, η οποία περιλαμβάνει τα εξής:

— τη διευκόλυνση του τουρισμού,

— τη συνεργασία μεταξύ των επίσημων οργανισμών τουρισμού,

— την αύξηση της ροής πληροφοριών,

— τη μεταφορά τεχνογνωσίας,

— τη μελέτη των δυνατοτήτων ανάληψης κοινών ενεργειών.

Άρθρο 76

Μικρές και μεσαίες επιχειρήσεις

1. Τα συμβαλλόμενα μέρη αποσκοπούν στην ανάπτυξη και ενίσχυση των μικρών και μεσαίων επιχειρήσεων (ΜΜΕ) και στην προώθηση της συνεργασίας μεταξύ ΜΜΕ της Κοινότητας και της Ρωσίας.

2. Τα συμβαλλόμενα μέρη ενθαρρύνουν την ανταλλαγή πληροφοριών και τεχνογνωσίας, όσον αφορά, μεταξύ άλλων:

— τις νομικές, διοικητικές, τεχνικές, φορολογικές, χρηματοπιστωτικές και άλλες συνθήκες που είναι απαραίτητες για τη δημιουργία και επέκταση των ΜΜΕ, καθώς και τη διασυνοριακή συνεργασία.

— την παροχή εξειδικευμένων υπηρεσιών που απαιτούνται από τις ΜΜΕ, όπως η κατάρτιση στον τομέα της διαχείρισης και του μάρκετινγκ, η λογιστική, ο έλεγχος της ποιότητας και η δημιουργία και ενίσχυση των φορέων που παρέχουν τις υπηρεσίες αυτές,

— τη δημιουργία συνεχών και σταθερών επαφών μεταξύ των κοινοτικών και ρώσων επιχειρηματιών ώστε να βελτιωθεί η ροή των πληροφοριών προς τις ΜΜΕ και να προωθηθεί η διασυνοριακή συνεργασία, μεταξύ άλλων, με την πρόσβαση προς και τη λειτουργία του δικτύου συνεργασίας των επιχειρήσεων και των ευρωπαϊκών κέντρων πληροφόρησης, υπό την προϋπόθεση, ωστόσο, ότι πληρούνται οι απαιτούμενες προϋποθέσεις.

Τα συμβαλλόμενα μέρη συνεργάζονται στενά με σκοπό να εξασφαλιστεί ότι τηρούνται οι απαιτούμενες προϋποθέσεις πρόσβασης στα δίκτυα.

Άρθρο 77

Επικοινωνία, πληροφορική και υποδομή πληροφοριών

1. Τα συμβαλλόμενα μέρη υποστηρίζουν την ανάπτυξη σύγχρονων μεθόδων για τη διαχείριση των πληροφοριών, συμπεριλαμβανομένων των μέσων μαζικής ενημέρωσης. Προβαίνουν στις αναγκαίες ενέργειες για να παροτρύνουν την αποτελεσματική αμοιβαία ανταλλαγή πληροφοριών. Αποδίδεται προτεραιότητα στα προγράμματα που παρέχουν βασικές πληροφορίες στο ευρύ κοινό για την Κοινότητα, και ειδικότερες πληροφορίες στους επαγγελματικούς επιχειρηματικούς κύκλους μεταξύ άλλων.

2. Τα συμβαλλόμενα μέρη καταβάλλουν τις αναγκαίες προσπάθειες για να διευρύνουν και να ενισχύσουν τη συνεργασία για τη δημιουργία της κατάλληλης υποδομής πληροφοριών. Προς το σκοπό αυτό θα αναλάβουν, κυρίως, τις ακόλουθες ενέργειες:

— την ανταλλαγή πληροφοριών όσον αφορά πολιτικές για τη δημιουργία υποδομής πληροφοριών, μεταξύ άλλων ρυθμιστικές πολιτικές,

— διερεύνηση της δυνατότητας της από κοινού ανάληψης έργων όσον αφορά την έρευνα και ανάπτυξη, στον τομέα των τεχνολογιών πληροφόρησης και επικοινωνίας, και τη δημιουργία υποδομής πληροφοριών που είναι προσαρμοσμένη στις ανάγκες της οικονομίας αγοράς, λαμβάνοντας υπόψη τις δυνατότητες μετατροπής των ρωσικών επιχειρήσεων και τα ρωσικά συμφέροντα για τη μηχανοργάνωση και παρέχοντας τη δυνατότητα διαλειτουργικότητας με τις κοινοτικές υποδομές πληροφοριών,

— την από κοινού ανάπτυξη προγραμμάτων, όσον αφορά την επιμόρφωση ατόμων, εξειδικευμένων στις τεχνολογίες και υπηρεσίες πληροφόρησης,

— προώθηση των ευρωπαϊκών τεχνικών προτύπων, των συστημάτων πιστοποίησης και των ρυθμιστικών προσεγγίσεων.

Άρθρο 78

Τελωνειακά θέματα

1. Στόχος της συνεργασίας είναι η επίτευξη της συμβατότητας των τελωνειακών συστημάτων των συμβαλλομένων μερών.

2. Ειδικότερα η συνεργασία περιλαμβάνει τα εξής:

— την ανταλλαγή πληροφοριών,

— τη βελτίωση των μεθόδων εργασίας,

— την εναρμόνιση και απλούστευση των τελωνειακών διαδικασιών, όσον αφορά τα εμπορεύματα τα οποία αποτελούν αντικείμενο συναλλαγών μεταξύ των συμβαλλομένων μερών,

— τη διασύνδεση μεταξύ των συστημάτων διαμετακόμισης της Κοινότητας και της Ρωσίας,

— την υποστήριξη για την καθιέρωση και τη διαχείριση σύγχρονων τελωνειακών πληροφορικών συστημάτων, συμπεριλαμβανομένων των βασιζομένων σε ηλεκτρονικό υπολογιστή στους τελωνειακούς σταθμούς ελέγχου,

— την αμοιβαία συνδρομή και τις κοινές δράσεις για τα εμπορεύματα «διπλής χρήσης» και τα εμπορεύματα που δεν υπόκεινται σε δασμολογικούς περιορισμούς,

— τη διοργάνωση σεμιναρίων και περιόδων κατάρτισης. — Εφόσον είναι αναγκαίο παρέχεται τεχνική βοήθεια.

3. Με την επιφύλαξη της περαιτέρω συνεργασίας που προβλέπεται στην παρούσα συμφωνία, και ιδίως στο άρθρα 82 και 84, η αμοιβαία συνδρομή μεταξύ διοικητικών αρχών των συμβαλλομένων μερών σε τελωνειακά θέματα πραγματοποιείται σύμφωνα με τις διατάξεις του πρωτοκόλλου αριθ. 2.

Άρθρο 79

Συνεργασία στον τομέα της στατιστικής

1. Η συνερεγασία στον τομέα αυτό έχει στόχο την περαιτέρω ανάπτυξη αποτελεσματικού συστήματος στατιστικής, την τεχνολογική συμβατότητα των στατιστικών δεδομένων όσον αφορά τις πληροφορίες και τα προγράμματα, την έγκαιρη παροχή αξιόπιστων στατιστικών στοιχείων τα οποία είναι αναγκαία για τη στήριξη και την παρακολούθηση της οικονομικής συνεργασίας μεταξύ των συμβαλλομένων μερών, και της διαδικασίας οικονομικής μεταρρύθμισης στη Ρωσία και επίσης να συμβάλλει στην ανάπτυξη του ιδιωτικού τομέα στη χώρα αυτή.

2. Ειδικότερα, τα μέρη συνεργάζονται για τα εξής:

— την ενθάρρυνση της ανάπτυξης αποτελεσματικού συστήματος στατιστικής στη Ρωσία, ειδικότερα για την εκπόνηση κατάλληλου θεσμικού πλαισίου,

— τη βελτίωση του επιπέδου κατάρτισης και του επαγγελματικού επιπέδου του προσωπικού που απασχολείται στον τομέα της στατιστικής,

— την εναρμόνιση με τις διεθνείς, και ειδικότερα τις κοινοτικές μεθόδους, τα πρότυπα και τις ταξινομήσεις,

— την παροχή των απαραίτητων μακροοικονομικών και μικροοικονομικών δεδομένων στους οικονομικούς παράγοντες του ιδιωτικού και του δημόσιου τομέα,

— την εξασφάλιση του απορρήτου των δεδομένων,

— την ανταλλαγή στατιστικών πληροφοριών και, για το σκοπό αυτό, τη δημιουργία ή/και την κατάλληλη χρήση των βάσεων δεδομένων.

Άρθρο 80

Οικονομικά θέματα

Τα συμβαλλόμενα μέρη διευκολύνουν τη διαδικασία οικονομικής μεταρρύθμισης και το συντονισμό των οικονομικών πολιτικών, συνεργαζόμενα για να βελτιώσουν την κατανόηση των βασικών μηχανισμών των οικονομιών τους και τη διαμόρφωση και εφαρμογή οικονομικής πολιτικής στις οικονομίες αγοράς.

Τα συμβαλλόμενα μέρη:

— ανταλλάσσουν πληροφορίες σχετικά με την μακροοικονομική απόδοση και τις προοπτικές όσον αφορά τις αναπτυξιακές στρατηγικές,

— αναλύουν οικονομικά θέματα αμοιβαίου ενδιαφέροντος, συμπεριλαμβανομένης της διαμόρφωσης οικονομικών πολιτικών και μέσων εφαρμογής,

— ενθαρρύνουν την ευρεία συνεργασία μεταξύ οικονομολόγων και ανωτέρων δημοσίων υπαλλήλων για την επίσπευση της μεταφοράς πληροφοριών τεχνογνωσίας για τη διαμόρφωση οικονομικών πολιτικών, και εξασφαλίζουν την ευρεία διάδοση των αποτελεσμάτων της σχετικής έρευνας.

Άρθρο 81

Νομιμοποίηση εσόδων

1. Τα μέρη συμφωνούν ότι είναι αναγκαίο να καταβάλλουν κάθε προσπάθεια και να συνεργάζονται ώστε να αποφεύγεται η χρήση των χρηματοπιστωτικών συστημάτων τους για τη νομιμοποίηση εσόδων από παράνομες δραστηριότητες εν γένει, και ειδικότερα από εγκλήματα περί τα ναρκωτικά.

2. Η συνεργασία στον τομέα αυτό περιλαμβάνει διοικητική και τεχνική βοήθεια με στόχο να καθοριστούν κατάλληλα πρότυπα για την καταπολέμηση της νομιμοποίησης εσόδων από παράνομες δραστηριότητες, αντίστοιχα με εκείνα τα οποία έχει εγκρίνει η Κοινότητα και τα διεθνή fora στον τομέα αυτόν, και ιδίως η ειδική ομάδα χρηματοοικονομικής δράσης (FATF).

Άρθρο 82

Ναρκωτικά

Τα συμβαλλόμενα μέρη συνεργάζονται για να βελτιώσουν την αποτελεσματικότητα των πολιτικών και των μέτρων αντιμετώπισης της παράνομης παραγωγής, προσφοράς και διακίνησης ναρκωτικών και ψυχοτρόπων ουσιών, μεταξύ άλλων για την πρόληψη της παρεκτροπής των πρόδρομων χημικών ουσιών, καθώς και για να συμβάλουν στην πρόληψη και στη μείωση της κατάχρησης αυτών. Η συνεργασία στο χώρο αυτό θα βασίζεται στις διαβουλεύσεις και τη στενή συνεργασία μεταξύ των συμβαλλομένων μερών σχετικά με τους στόχους και τα μέτρα στους διάφορους τομείς που έχουν σχέση με τα ναρκωτικά και θα